25.8% Penduduk Dewasa Di Sabah Lengkap Dua Dos Vaksin

KOTA KINABALU: Setakat ini, 25.8 peratus penduduk dewasa di Sabah sudah menerima dua dos lengkap vaksin Covid-19.

Jurucakap perkembangan harian Covid-19 Sabah, Datuk Masidi Manjun berkata, sebanyak 48.4 peratus penduduk dewasa pula sudah menerima satu dos suntikan.

Katanya, Jabatan Kesihatan Negeri Sabah (JKNS) terus menggiatkan lagi pemberian vaksin di seluruh negeri bagi mempercepat usaha mencapai imuniti kelompok 80 peratus penduduk dewasa lengkap dua dos vaksin menjelang akhir tahun ini.

“JKNS mencatat satu rekod baharu dalam keupayaan mereka memberikan vaksin dengan sebanyak 62,365 dos sehari berjaya diberikan kepada penerima vaksin semalam (kelmarin),” katanya dalam kenyataan, malam tadi.

Sementara itu, Masidi yang juga Menteri Kerajaan Tempatan dan Perumahan negeri, berkata Sabah kekal mencatat kes baharu Covid-19 yang tinggi dengan sebanyak 2,583 kes dilaporkan semalam.

Katanya, sebanyak 11 kes kematian akibat Covid-19 turut dilaporkan iaitu empat kes di Tawau, diikuti tiga kes di Kota Kinabalu, dua kes di Keningau dan masing-masing satu kes di Ranau serta Tuaran.

Masidi berkata, kes yang tinggi di Sabah sejak kebelakangan ini antara lain disebabkan ada kes tertunggak iaitu kes positif lewat didaftarkan selepas keputusan saringan diketahui.

“Hari ini (semalam) saja sebanyak 289 kes atau 11.2 peratus daripada 2,583 kes baharu adalah kes yang didaftar lewat termasuk 188 kes di daerah Kota Kinabalu, Penampang (58) dan 40 kes di Putatan,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengeluaran i-Sinar Tanpa Syarat Akan Diumum Minggu Depan – Sumber

KUALA LUMPUR: Kementerian Kewangan dijangka mengumumkan pengeluaran i-Sinar tanpa syarat Isnin depan, menurut sumber yang rapat dengan perbincangan tersebut.

Tambah sumber itu lagi, perbincangan masih dijalankan bagi mencari jalan untuk Kumpulan Wang Simpanan Pekerja (KWSP) menyediakan peruntukan bagi pengeluaran tanpa syarat.”MoF (Kementerian Kewangan) nyatakan veto untuk menyokong pelaksanaan pengeluaran i-Sinar tanpa syarat.

KWSP sedang berbincang tentang jumlah sebenar pengeluaran i-Sinar tanpa syarat.”Perkiraan awal mendapati, KWSP jangkakan memerlukan RM108 bilion berbanding RM55 bilion jika i-Sinar bersyarat,” kata sumber itu lagi.

Sumber berkenaan turut memaklumkan, mesyuarat KWSP kini tertumpu kepada struktur pembayaran termasuk sekiranya ia dibayar secara bersekali.”Jika dibuat bayaran sekali, KWSP perlu menarik beberapa pelaburan di luar negara untuk menyokong proses pembayaran itu,” kata sumber tersebut.

Astro AWANI dimaklumkan, KWSP juga sedang meneliti pelaburan yang boleh ditarik kembali bagi menjayakan i-Sinar.

Sementara itu, sumber yang sama menafikan dakwaan kononnya pertukaran Ketua Pegawai Eksekutif KWSP adalah disebabkan tidak selari dengan hasrat MoF.

Astro AWANI sedang menghubungi Menteri Kewangan, Tengku Datuk Seri Zafrul Abdul Aziz untuk mendapatkan pengesahan. – AWANI


Sabah Laksana PKP Tahap 5 Bermula Hari Ini

KOTA KINABALU: Kerajaan negeri memutuskan perlaksanaan Perintah Kawalan Pergerakan ( PKP ) tahap lima di Sabah yang akan dilakukan secara berperingkat.

Ketua Menteri Sabah, Datuk Seri Mohd Shafie Apdal dalam satu kenyataan media yang dikeluarkan hari ini, berkata pelaksanaan PKP kelima itu akan bermula 7 Mei ini dan tertakluk kepada posedur operasi standard (SOP) dari pihak Kementerian Kesihatan Malaysia.

Beliau turut menyatakan terdapat beberapa sektor di Sabah dibenarkan beroperasi di peringkat ini.

“Antara sektor yang dibenarkan beroperasi untuk peringkat permulaan ini membabitkan sektor pertanian dan industri makanan (serta rangkaiannya), perkilangan dan pembuatan (serta rangkaiannya) danoperasi logistik seperti pengangkutan darat, jeti serta pelabuhan.

“Selain itu, pihak kita juga memutuskan kilang dan ladang sawit di Daerah Lahad Datu, Kunak dan Kinabatangan dibenarkan beroperasi semula tertakluk kepada pengesahan bebas COVID-19 daripadaJabatan Kesihatan Negeri Sabah,” katanya.

Beliau dalam kenyataan media terbabit turut menyatakan keputusan itu dibuat dengan mengambil maklum akan Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam kawasan Tempatan Jangkitan) (No.5) yang mula berkuatkuasa pada 4 Mei hingga 12 Mei ini di bawah Akta Pencegahan dan Pengawalan Penyakit Berjangkit 1988 (Akta 342).

Shafie turut menegaskan, keselamatan dan kebajikan rakyat Sabah merupakan keutamaan kerajaan negeri. – BH Online

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Covid-19: Tawau Kini Zon Hijau

KOTA KINABALU: Tawau kini diisytiharkan zon hijau Covid-19 selepas tiada lagi kes aktif dikesan di daerah itu hari ini.

Sebelum ini, Tawau pernah merekodkan kes kematian pertama di Sabah melibatkan seorang lelaki berusia 58 tahun yang merupakan kluster jemaah tabligh di Masjid Sri Petaling pada 29 Mac hingga 5 Mac lalu.

Menteri Kesihatan dan Kesejahteraan Rakyat Sabah, Datuk Frankie Poon Ming Fung dalam akaun Facebooknya memaklumkan, Sabah merekodkan sifar kes hari ini menjadikan jumlah keseluruhan kekal sebanyak 359 kes.

Menurut statistik terbaharu itu, hanya satu kes yang dilaporkan pulih hari ini dengan jumlah keseluruhan kes yang telah pulih daripada jangkitan Covid-19 sebanyak 346.

Sementara itu, hanya enam kes aktif di Sabah di mana Tuaran dan Penampang dua kes manakala Kota Kinabalu dan Pitas masing-masing merekodkan satu kes aktif.

Sabah juga merekodkan sifar kes kematian hari ini  menjadikan jumlah kes kematian kekal tujuh kes.

Secara keseluruhannya, Sabah kekal berada di tangga ketujuh bagi kes Covid-19 diikuti Kuala Lumpur (2417) , Selangor (1999) , Negeri Sembilan (993), Johor (684), Sarawak (560) dan  Pahang (365).

Pada hari ini, Kementerian Kesihatan Malaysia (KKM) telah melaporkan sebanyak 11 kes baharu jangkitan Covid-19, daripada jumlah itu, 10 merupakan kes tempatan manakala satu kes melibatkan kes import menjadikan jumlah kumulatif kes di negara ini sebanyak 8,505.

Menurut KKM, tiada kes kematian dilaporkan hari ini di Malaysia.

Tambah KKM, sebanyak 333 kes pulih dan dibenarkan discaj hari ini, menjadikan jumlah kumulatif pesakit yang sembuh sepenuhnya daripada jangkitan Covid-19 dan discaj dari wad ialah 7,733 orang.

Setakat ini, hanya empat kes dilaporkan dirawat di unit rawatan rapi (ICU). – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warisan Pun Ada ‘Katak’, PBS Tegur Shafie

PETALING JAYA: PBS membidas “hipokrasi” Presiden Warisan Shafie Apdal kerana mengecam mereka yang berhijrah ke pembangkang, mengatakan Warisan juga dianggotai “katak politik”.

Ketua Penerangan Joniston Bangkuai berkata Timbalan Presiden Warisan, Darell Leiking, dan Naib Presiden Junz Wong masing-masing berhijrah dari PKR dan DAP, walaupun mereka bertanding atas nama parti itu.

Beliau juga mengingatkan kerajaan pimpinan Warisan terbentuk kerana Upko dan beberapa wakil rakyat berhijrah dari parti mereka dan menyokong Shafie pada 2018.

Namun, apabila beberapa wakil rakyat menentang Shafie, mereka dikecam sebagai “pengkhianat mandat rakyat”, katanya.

“Nampaknya takrif ‘katak’ bagi Shafie adalah orang yang tak menyokongnya,” kata Bangkuai dalam kenyataan.

“Beliau tiada wibawa moral dan integriti politik untuk mengajar ‘katak’ dan patut hentikan hipokrasi ini.”

Shafie semalam menggesa rakyat Sabah “ajar” mereka yang berhijrah parti pada pilihan raya negeri akan datang.

Beliau sebelum ini dilaporkan berkata “katak politik” tidak akan dipertimbangkan apabila memilih calon pada PRN itu nanti.

Beliau berkata kesetiaan penting kerana tiada guna meletakkan calon yang berpaling tadah.

“Shafie boleh lepaskan kekecewaannya dan gelar apa sahaja wakil rakyat yang tinggalkan kerajaannya, tetapi sebelum berbuat demikian, beliau patut cermin diri sendiri,” katanya.- FMT


TERKINI: Satu Maut Gempa Di Filipina

MANILA: Seorang kanak-kanak terkorban dan lebih 20 lagi dilaporkan cedera susulan satu gempa bumi kuat dengan kekuatan 6.4 pada skala Richter yang menggegarkan Mindanao, Filipina, hari ini, menurut Tinjauan Geologi Amerika Syarikat (USGS).

Pihak berkuasa mula menerima laporan daripada pegawai di pulau Mindanao tempat gempa itu berlaku dengan keretakan pada bangunan dan rumah sehingga mencemaskan penghuni yang berlari keluar dari kedai dan pejabat. Ketika sama bekalan elektrik turut terjejas.

“Hospital utama kami melaporkan seorang kanak-kanak terkorban kerana gempa,” kata datuk bandar Tulunan di wilayah Cotabato Utara kepada stesen radio DZMM.

Gempa itu turut menggegar bandar raya Davao, iaitu kampung asal Presiden Rodrigo Duterte yang juga antara bandar raya yang paling padat dengan penduduk di negara berkenaan.

Di bandar Magsaysay, kira-kira 20 orang cedera akibat terkena serpihan yang jatuh dan perabot di rumah, menurut pegawai penerangan tempatan, Anthony Allada.

USGS berkata, gempa berlaku kira-kira 7.7 kilometer di bandar Columbio, Mindanao pada kedalaman 14 kilometer. – REUTERS


Pengurus Pusat Pelancongan Di Ranau Rugi RM444,600 Diperdaya Macau Scam

RANAU: Seorang pengurus pusat pelancongan di sini, kerugian RM444,600 selepas terpedaya dengan kegiatan penipuan Macau Scam, pada 6 April lalu.

Lelaki berusia 35 tahun itu hanya menyedari ditipu sindiket berkenaan selepas membuat pemindahan wang ke beberapa akuan tidak dikenali sebelum membuat laporan polis untuk mendapatkan bantuan.

Ketua Polis Daerah Ranau, Deputi Superintendan Simiun Lomudin, berkata kejadian berlaku selepas mangsa menerima panggilan daripada seorang lelaki mendakwa pegawai Lembaga Hasil Dalam Negeri (LHDN) Kedah.

Katanya, suspek memaklumkan nama mangsa digunakan untuk membuka satu syarikat dan mempunyai tunggakan cukai sebanyak RM26,000.

“Mangsa yang menafikan terbabit dalam syarikat berkenaan kemudian disambungkan ke pejabat polis Kedah dan bercakap dengan seorang lagi suspek mengaku Sarjan Tengku Iskandar.

“Suspek terbabit mendakwa mangsa tersenarai dalam kegiatan pengedaran dadah dan pengubahan wang haram,” katanya dalam kenyataan media, hari ini.

Simiun berkata, mangsa kemudian disambungkan pula kepada seorang lagi pegawai atasan mendakwa boleh membatalkan waran tangkap, namun mangsa perlu memasukkan sejumlah wang ke akaun diberikan.

Katanya, mangsa yang terpedaya terus menuruti arahan berkenaan dan mendepositkan wang ke beberapa akaun secara berperingkat.

“Mangsa turut membuat pemindahan wang sebanyak RM68,300 ke akaun suspek sebelum mulai curiga selepas terus diarahkan memasukan RM216,000 ke akaun seterusnya.

“Mangsa terus membuat laporan polis dan kes disiasat mengikut Seksyen 420 Kanun Keseksaan,” katanya.

Sementara itu, Simiun berkata, kejadian berkenaan kes ketiga dilaporkan berlaku di daerah ini membabitkan modus operandi sama. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemandu Grab hilang sejak Sabtu lalu, darah ditemui dalam kereta

KELUARGA pemandu Grab yang masih hilang Mohd Hanafiee Jaffar merayu supaya lelaki itu kembali dengan selamat.

Pemuda berusia 27 tahun itu didapati hilang awal pagi Sabtu lalu.

Adik perempuannya, Nur Ain, 25, mendesak orang ramai untuk menghubungi keluargannya pihak polis atau hospital jika bertemu dengan Hanafiee.

Dia juga menolak posting yang menjadi tular di media sosial mendakwa Hanafiee telah dibunuh atau telah pulang ke rumah.

“Ini tidak benar, sila berhenti berkongsi mesej palsu itu. Lebih penting sila beritahu kami dengan segera jika anda mempunyai maklumat mengenai abang saya,” katanya.

“Kami hanya tahu bahawa kali terakhir dia dilihat bersama kawan-kawannya.

“Kami tidak pasti sama ada dia telah memulakan syif perkhidmatan Grab hari itu.

Biasanya dia akan mula mengambil penunggang selepas bersahur 4 pagi hingga 7 pagi setiap hari,” jelasnya.

Nur Ain berkata Hanafiee tinggal bersama ibu mereka di Kingfisher, Sulaman, dan dia pulang ke rumahnya di Kota Belud ketika kehilangan dilaporkan.

Adiknya itu menggambarkan Hanafiee sebagai orang yang baik yang sukakan permainan video.

Hanafiee merupakan anak kedua daripada lima adik beradik.

Menurut laporan polis yang dikemukakan oleh teman wanita Hanafiee, kereta itu ditemui di kawasan berhampiran Bazar Ramadan di Indah Permai kira-kira 12.30 pagi Ahad.

Dia memberitahu, kereta itu dikunci dan kosong, kelihatan darah di bahagian stereng, brek tangan, pintu depan dan cermin.

Ketua Polis Daerah Kota Kinabalu, Asisten Komisioner Habibi Majinji mengesahkan laporan itu diterima, dan mengatakan bahawa ia sedang disiasat sebagai kes orang hilang. – mStar


Datuk Bandar Wuhan Mengaku Sembunyi Maklumat Koronavirus

BEIJING – Datuk Bandar Wuhan mengaku pentadbirannya menyembunyikan maklumat mengenai koronavirus kepada orang ramai.

Zhou Xianwang berkata, pasukannya tidak mendedahkan maklumat tentang situasi tersebut pada waktu sepatutnya.

“Kami juga menyaksikan penyebaran koronavirus tersebut antara manusia pada skala yang besar,” kata Xianwang menerusi wawancara bersama stesen CCTV yang disiarkan secara langsung kelmarin.

Sehari sebelum itu, beliau mendedahkan kira-kira lima juta penduduk Wuhan telah meninggalkan bandar itu sebelum ia dikuarantin pada Khamis lalu.

Jelasnya, pentadbirannya perlu mendapat kebenaran daripada pihak lebih tinggi sebelum membuat sebarang pengumuman berkaitan koronavirus tersebut.

“Kami juga tidak menggunakan maklumat secara berkesan untuk meningkatkan kerja pada tahap memuaskan. Saya harap orang ramai dapat memahami situasi kami. Koronavirus adalah penyakit berjangkit. Segala maklumat relevan perlu didedahkan mengikut undang-undang.

“Saya hanya boleh memaklumkan kepada orang ramai selepas mendapat kebenaran,” ujarnya.

Menurutnya, beliau dan Setiausaha Parti Komunis Wuhan bersedia untuk meletak jawatan sebagai pertukaran untuk mendapatkan pengampunan orang ramai. – Agensi


Runtuhan lereng bahagian selatan Anak Krakatau punca tsunami

WELLINGTON: Saintis berpendapat runtuhan lereng di bahagian selatan Anak Krakatau ke dalam laut mungkin penyebab bencana tsunami di pantai sekitar Selat Sunda yang mengorbankan ratusan penduduk.

Sekurang-kurangnya 280 penduduk maut, ratusan lagi cedera, manakala puluhan bangunan rosak teruk apabila tsunami berlaku tanpa sebarang amaran di Selat Sunda, iaitu antara pulau Jawa dan Sumatera.

Sekumpulan saintis hari ini, mencapai persetujuan, iaitu berdasarkan imej satelit dan pelbagai maklumat yang diperoleh menunjukkan runtuhan pada sebahagian gunung berapi mencetuskan gelombang tsunami terbabit.

Malah, imej yang berjaya dirakam oleh satelit Sentinel-1, milik Agensi Angkasa Eropah menunjukkan terdapat runtuhan besar pada lereng di selatan gunung berapi itu ke dalam laut.

“Tanah runtuh di dalam laut adalah teori utama. Jadi, apabila tanah itu menggelincir masuk ke dalam laut, ia menyebabkan anjakan pada permukaan laut, seterusnya mengakibatkan tsunami,” kata ahli seismologi di GNS Science yang berpangkalan di Wellington, New Zealand, Sam Taylor-Offord.

Bagaimanapun, katanya, kekurangan data dan akses ke lokasi kejadian, menyukarkan usaha untuk mengesahkan teori terbabit.

Gunung berapi Anak Krakatau sudah memuntah debu dan lahar sejak beberapa bulan lalu. Ia juga dilaporkan meletus kira-kira 24 minit sebelum tsunami melanda pulau Jawa. – Reuters


Hilang Kepercayaan, Timbalan Presiden PBS Datuk Jamilah Sulaiman Keluar Parti

KOTA KINABALU: Parti Bersatu Sabah (PBS) kehilangan Timbalan Presidennya bagi kuota Bumiputera Islam apabila Datuk Hajah Jamilah Sulaiman mengisytiharkan keluar daripada parti itu hari ini.

Beliau yang juga Ketua Bahagian PBS N.28 Sindumin turut melepaskan semua jawatannya dalam parti itu.

Katanya beliau membuat keputusan itu setelah mengadakan perbincangan dari hati ke hati bersama penyokong dan pendokong setia PBS khususnya di bahagian Sipitang.

“Dengan mengambil kira pandangan dan perjuangan mereka bersama saya dalam PBS selama ini, maka saya mengambil keputusan meletak semua jawatan dalam parti dan mengisytiharkan keluar dari PBS dan berhenti daripada menjadi ahli PBS.

“Saya membuat keputusan ini kerana hilang kepercayaan dengan kepimpinan Presiden PBS, Datuk Seri Panglima Dr Maximus J Ongkili. Beliau seorang pemimpin yang tidak konsisten, tidak berpegang kepada kata-katanya, tidak bertimbang rasa, pilih kasih dan hipokrit,” katanya dalam satu kenyataan hari ini.

Jamilah telah bersama-sama dalam perjuangan PBS selama 32 tahun dibawah kepimpinan Tan Sri Joseph Pairin Kitingan dan 1 tahun 2 bulan dibawah kepimpinan Dr Maximus.

Jamilah merupakan wanita pertama dipilih menjadi Timbalan Presiden PBS bagi kuota Bumiputera Islam.

Beliau dipilih semula (tanpa ditanding) sebagai salah seorang daripada tiga Timbalan Presiden pada Persidangan Perwakilan Tahunan yang ke 33 pada November 2018. Penyandang lain ialah Datuk Seri Panglima Radin Malih dan Datuk Dr Yee Moh Chai.

“Memandangkan saya tidak dapat bekerjasama dengan YB. Presiden dan “gengnya” dalam PBS, maka adalah Iebih baik saya keluar dari parti saja.

“Walaupun amat berat bagi saya untuk mengambil keputusan meninggalkan PBS setelah berjuang bersama parti itu Iebih daripada 33 tahun,” katanya.

“Pada masa ini saya mahu berehat dari politik untuk sementara waktu dan setakat ini masih belum membuat sebarang keputusan mengenai masa depan karier politik saya,” tambah Jamilah.

Jamilah merupakan mantan Ahli Dewan Undangan Negeri (Adun) Sipitang (1990-1994) dan Ahli Dewan Negara (2012-2018).-SabahNewsToday


Bomba Selamatkan Budak Kaki Sangkut Dalam Lubang Tandas

KOTA KINABALU: Kanak-kanak lelaki berusia lapan tahun menahan kesakitan lebih dua jam selepas kaki kirinya tersangkut dalam lubang tandas rumah keluarga di Pangsapuri Tanjung Aru, Kota Kinabalu, tengah hari tadi.

Kejadian itu berlaku apabila mangsa dikatakan hendak membuang air kecil sebelum tergelincir lalu kaki termasuk ke dalam lubang tandas.

Kejadian disedari keluarganya sebelum menghubungi bomba untuk bantuan, jam 12.52 tengah hari.

Penolong Penguasa Bomba, Jabatan Bomba dan Penyelamat Malaysia (JBPM) Sabah, Zon Kota Kinabalu, Zico Mojib berkata, operasi menyelamat jam 12.59 tengah hari dijalankan pasukan Balai Bomba dan Penyelamat (BBP) Kota Kinabalu bersama EMRS BBP Lintas seramai 13 anggota.

“Pasukan bomba menghadapi kesukaran kerana kaki mangsa termasuk ke dalam lubang tandas dan tersangkut.

“Mangsa juga tidak dapat menahan kesakitan ketika operasi,” katanya ketika dihubungi, hari ini.

Menurutnya, pasukan bomba menggunakan peralatan khas untuk mengeluarkan kaki mangsa.

“Pasukan bomba mengambil masa lama untuk mengelak kecederaan lebih serius. Mangsa dirawat oleh anggota Unit EMRS dan hanya cedera ringan.

“Operasi ditamatkan jam 3.38 petang,” katanya.- HMetro


PSS Bukan Tiket Dapat Kewarganegaraan

KUALA LUMPUR: Pemberian Pas Sementara Sabah (PSS) bukan bertujuan memberi kewarganegaraan kepada mana-mana warga asing seperti yang tersebar di media sosial.

Kementerian Dalam Negeri (KDN) dalam kenyataan hari ini menegaskan terdapat penyelewengan fakta sehingga berlaku kekeliruan dalam isu berkenaan.

Kenyataan itu menegaskan PSS bertujuan menyeragamkan kepelbagaian dokumen dimiliki warga asing di Sabah iaitu dokumen IMM13, Kad Burung-Burung dan Sijil Banci yang dikeluarkan oleh tiga agensi berbeza.

IMM13 dikeluarkan Jabatan Imigresen (Imigresen), manakala Kad Burung-burung oleh Jabatan Ketua Menteri (JKM) dan Sijil Banci oleh Majlis Keselamatan Negara (MKN).

“Mulai 1 Jun 2020, pengeluaran PSS hanya akan dilaksanakan oleh Imigresen Sabah selepas permohonan diperakukan kerajaan negeri.

“Proses semakan silang antara agensi pengeluar iaitu Imigresen, JKM Sabah dan MKN Sabah dilaksanakan bagi memastikan hanya pemohon yang memegang dokumen tulen layak dikeluarkan PSS.

“PSS adalah satu inisiatif murni kerajaan untuk menangani masalah pemalsuan dokumen di Sabah. PSS ini dilengkapi dengan ciri-ciri keselamatan seperti biometrik, gambar dan nombor ID bagi memudahkan proses pengecaman, semakan dan pengesahan semasa operasi penguatkuasaan dijalankan,” menurut kenyataan itu.

September lalu, Menteri Dalam Negeri, Tan Sri Muhyiddin Mohd Yassin mengumumkan kerajaan akan memperkenalkan PSS bagi menggantikan tiga dokumen warga asing di Sabah mulai tahun ini.

Kenyataan itu turut menjelaskan pelaksanaan PSS membolehkan pihak berkuasa mengesan dan memantau keberadaan serta pergerakan pemegang dokumen, sekali gus membolehkan kerajaan merekodkan data yang dikemas kini, teratur dan sahih.

“Kerajaan ingin menegaskan bahawa status pemegang PSS adalah kekal sebagai warga asing dan bukan satu jaminan untuk diberikan Permit Masuk, Taraf Pemastautin Sementara, Pemastautin Tetap atau Kewarganegaraan.

“Satu Pasukan Petugas Khas ditubuhkan di peringkat Sabah yang dipengerusikan secara bersama oleh JKM Sabah dan MKN Sabah, dianggotai pelbagai agensi bagi meningkatkan tadbir urus yang berkesan dalam pelaksanaan dasar dan pemantauan operasi PSS.

“Sehubungan itu, kerajaan ingin mengingatkan semua pihak supaya merujuk kepada sumber yang sahih dan tidak mudah terpengaruh dengan pihak tidak bertanggungjawab yang sengaja cuba memutarbelitkan fakta demi agenda tersendiri,” menurut kenyataan itu.


Kerajaan Diminta Tidak Benarkan Pengeluaran i-Citra – Persatuan Pekerja

KUALA LUMPUR: Beberapa persatuan pekerja meminta kerajaan agar tidak membenarkan lagi pengeluaran kemudahan i-Citra di bawah Kumpulan Wang Simpanan Pekerja (KWSP) sebaliknya membantu dengan memperkenalkan insentif-insentif tambahan lain.

Pemangku Presiden Kongres Kesatuan Sekerja Malaysia (MTUC) Mohd Effendy Abdul Ghani berkata, pengeluaran kemudahan itu akan menyebabkan ahli terpaksa bekerja lebih lama demi menggantikan caruman tersebut.

Dalam kenyataan hari ini, beliau juga menyifatkan beberapa cadangan bagi membantu KWSP membina semula simpanan terbabit seperti kadar dividen yang berbeza atau memfokuskan projek bernilai tinggi, juga tidak mencukupi kerana impaknya terlalu kecil bagi mengubah keadaan sebahagian besar ahli.

“Ini memandangkan hampir separuh daripada mereka mempunyai kurang daripada RM10,000 dalam simpanan persaraan mereka. Ramai ahli yang meminta pengeluaran tambahan ini pula berdepan hutang tertunggak atau perlu menampung perniagaan mereka untuk menyara hidup walaupun ekonomi semakin pulih,” katanya.

Beliau yang juga Timbalan Presiden MTUC berkata, kerajaan sebaliknya perlu menyediakan pelbagai tambahan bantuan termasuk bagi peniaga kecil seperti geran, pinjaman bersubsidi dan kredit yang dijadikan sebahagian daripada pakej rangsangan sama ada melalui bank atau secara terus melalui agensi kerajaan.

Laporan media pada 9 Disember lalu menyatakan isu pengeluaran kali terakhir i-Citra berjumlah RM10,000 itu akan dibincangkan serta diperhalusi oleh Perdana Menteri Datuk Seri Ismail Sabri Yaakob bersama Menteri Kewangan Tengku Datuk Seri Zafrul Abdul Aziz.

Sementara itu, Majlis Rangkaian Kesatuan Sekerja Antarabangsa Malaysia (UNI-MLC) pula menggesa agar pengeluaran i-Citra ditamatkan, malah berpendapat bahawa KWSP akan lari dari matlamat penubuhannya jika terus membenarkan pengeluaran secara berterusan.

Presidennya, Datuk Mohamed Shafie BP Mammal berkata, ia berikutan setiap badan berkanun berkaitan dengan sistem perburuhan dan pekerjaan mempunyai matlamat penubuhan dan harus dipertahankan demi kebajikan dan perlindungan menyeluruh pekerja pada hari ini serta di masa depan.

Sehubungan itu, beliau berkata, kerajaan terutama Kementerian Kewangan perlu mengambil pendirian segera dalam perkara ini demi masa depan para pencarum.

“UNI-MLC menggesa agar KWSP menghentikan segera skim i-Citra itu dengan mengambil kira desakan banyak pihak yang berpendapat ia tidak wajar kerana boleh menjejaskan kehidupan pekerja selepas bersara,” katanya.

Selain itu, pandangan sama turut disuarakan oleh Kesatuan Kebangsaan Pelaut-Pelaut Semenanjung Malaysia (NUSPM).

Setiausaha Eksekutif Ikmal Azam Thanaraj Abdullah berkata, adalah menjadi tanggung jawab kerajaan untuk membantu pekerja-pekerja yang memerlukan sokongan kewangan.

“Mereka yang mempunyai masalah seperti terlewat membuat pembayaran balik hutang boleh mendapat bantuan bank dalam memberi kelonggaran dan aduan mengenai bank yang tidak memberi maklum balas pula boleh dirujuk terus kepada Bank Negara Malaysia.

“Lebih penting lagi, Agensi Kaunseling dan Pengurusan Kredit (AKPK) mempunyai kuasa untuk menstruktur semula mana-mana pinjaman pengguna dan boleh membantu ahli KWSP terbabit menguruskan beban hutang mereka,” jelasnya.

Pada masa ini, sebanyak 48 peratus pencarum KWSP berusia bawah 55 tahun mempunyai simpanan KWSP pada tahap kritikal, manakala jangka hayat penduduk Malaysia pula lebih panjang iaitu sehingga 72 tahun bagi lelaki dan mencecah 77 tahun bagi perempuan.

Jumlah keseluruhan ketiga-tiga pengeluaran khas KWSP kini meningkat kepada RM101 bilion yang membabitkan seramai 7.35 juta ahli dana persaraan itu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis KK Rampas Dadah RM900,00 Tahan 74 Individu Dalam Op Sarang

KOTA KINABALU: Polis merampas pelbagai jenis dadah seberat kira-kira 6.87 kilogram dianggarkan bernilai RM930,883.50 dalam Op Sarang di sekitar bandar raya ini sepanjang seminggu mulai 20 Julai lepas.

Ketua Polis Daerah Kota Kinabalu ACP Habibi Majinji berkata dadah dirampas dalam tempoh operasi itu ialah syabu (5,951.49 gram), ganja (33 gram), ketamin (747 gram) dan pil eramin 5 seberat 145 gram.

Beliau berkata seramai 74 individu termasuk 13 warga asing berumur antara 15 hingga 56 tahun ditahan di bawah Akta Dadah Berbahaya dalam 20 serbuan dijalankan sepanjang operasi berkenaan.

“Seramai lima individu ditahan atas kesalahan membekal dan pengedaran dadah, 14 individu ditangkap atas kesalahan memiliki dadah dan 55 individu lagi didapati positif dadah selepas ujian air kencing dijalankan.

“Tiga pelajar sekolah menengah dan masing-masing seorang pelajar kolej swasta serta penjawat awam turut ditahan kerana terlibat dalam penyalahgunaan dadah,” katanya dalam kenyataan, hari ini.

Habibi berkata polis akan terus mempergiat usaha membanteras kegiatan pengedaran dan penagihan dadah terutama dalam kalangan belia dan remaja di sekitar Kota Kinabalu bagi memelihara kesejahteraan serta ketenteraman masyarakat setempat.

Orang ramai diminta memberi kerjasama menyalurkan maklumat ke Ibu Pejabat (IPD) Kota Kinabalu di talian 088-529 220 atau menerusi media sosial Facebook IPD Kota Kinabalu dalam usaha membanteras gejala dadah.


Perpaduan Parti Dalam GRS Kekal – Hajiji

KOTA KINABALU: Perpaduan antara parti dalam Gabungan Rakyat Sabah (GRS) terus kekal walaupun parti Bersatu dan Umno dijangka berhadapan antara satu sama lain pada Pilihan Raya Umum Ke-15 (PRU15), kata pengerusinya Hajiji Noor.

Ketua Menteri Sabah itu berkata landskap politik di Sabah adalah unik dan beliau menjelaskan bahawa semua parti dalam GRS telah sepakat untuk meneruskan penggal penuh pentadbiran lima tahun negeri itu.

Beliau yang juga Ketua Badan Pimpinan Bersatu Sabah berkata apa yang penting adalah sejak awal lagi mereka bersetuju untuk bekerjasama, di samping menjunjung mandat yang diberikan oleh rakyat kepada mereka bagi mentadbir negeri.

“Ada banyak kerja yang perlu dilakukan bagi melaksanakan agenda pembangunan kita, termasuk menguruskan pandemik Covid-19, dan pada masa yang sama menjayakan pemulihan ekonomi. Ketepikan politik dan mari kita fokus,” katanya dalam kenyataan hari ini.

GRS terdiri daripada gabungan Perikatan Nasional (Bersatu, STAR, SAPP, PAS dan Gerakan), Barisan Nasional (UMNO, MCA, MIC, PBRS) dan Parti Bersatu Sabah (PBS).

Semalam pengerusi Perhubungan Umno Sabah Bung Moktar Radin mengumumkan kesediaan parti itu untuk berhadapan dengan Bersatu dalam pilihan raya umum berikutnya, dan akan mempertahankan semua kerusi yang dimenangi dalam Pilihan Raya Umum ke-14 (PRU14).

Sabtu lepas Presiden Bersatu Muhyiddin Yassin berkata sekiranya Bersatu perlu berhadapan dengan Umno pada PRU15 nanti, ia merupakan realiti politik, dan Bersatu memiliki strategi sendiri, bersedia untuk menghadapinya, semuanya terpulang kepada rakyat untuk memuktamadkan pilihan mereka.

Hajiji berkata kenyataan Muhyiddin itu berdasarkan kepada pengumuman Presiden Umno Ahmad Zahid Hamidi bahawa parti itu akan mempertahankan kerusi mereka dan tidak akan berkompromi dengan mana-mana pihak dalam mempertahankan kerusi parlimen mahupun dewan undangan negeri yang dimenanginya pada pilihan raya lepas.

“Bagaimanapun dalam konteks politik Sabah, ia sangat unik di sini, keadaannya berbeza (berbanding di Semenanjung). Bagi kami di Sabah, kami akan berbincang dengan semua parti komponen dalam GRS dengan bijak, dan mencapai penyelesaian terbaik dalam menghadapi pilihan raya akan datang,” katanya.

Pada PRU14 lepas Umno memenangi tujuh kerusi parlimen di Sabah, namun lima Anggota Parlimennya kemudian telah menukar sokongan dan beralih kepada Bersatu; yang terdiri daripada Abdul Rahim Bakri (Kudat), Azizah Mohd Dun (Beaufort), Dr Ronald Kiandee (Beluran), Zakaria Mohd Edris (Libaran) dan Yamani Hafez Musa (Sipitang).

Ketika ini Umno mempunyai hanya dua daripada 25 kerusi parlimen di Sabah, yang dimenangi oleh Bung Moktar (Kinabatangan) dan Mohamad Alamin (Kimanis) yang juga Timbalan Menteri Pendidikan II. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


APMM Tahan 16 PTI Bekerja Dengan Bot Belayan Tempatan

LABUAN: Agensi Penguatkuasaan Maritim Malaysia (Maritim Malaysia) berjaya menahan 16 Pendatang Tanpa Izin (PTI) dalam satu pemeriksaan Ops Pagar Laut di kedudukan sekitar 24 batu nautika barat laut dari Pulau Labuan.

Pengarah Zon Maritim Labuan Kapten Maritim Nudin Jusoh berkata hasil pemeriksaan kira-kira jam 11 pagi itu mendapati kesemua PTI bekerja di bot nelayan tempatan secara haram.

“Sebaik menahan bot yang bergerak dalam keadaan mencurigakan itu, kita dapati bot dikendalikan 18 kru termasuk tekong berumur 24 hingga 54 tahun.

“Semasa diperiksa, 16 kru gagal mengemukakan sebarang dokumen pengenalan diri yang sah dan dipercayai PTI yang memasuki negara ini secara haram,” katanya.

Menurutnya bot nelayan tempatan itu kemudiannya ditunda dan diiring masuk ke Jeti Zon Maritim Labuan, manakala semua kru ditahan untuk siasatan oleh Pegawai Penyiasat.

“Selain itu, Maritim Malaysia akan bekerjasama dengan Jabatan Perikanan bagi mengesan dan mengambil tindakan terhadap pemilik bot kerana menggajikan pekerja asing tanpa permit yang sah.

“Kes disiasat mengikut Akta Imigresen 1959/63,” katanya.

Dalam pada itu katanya, Maritim Malaysia tidak akan berkompromi dengan sebarang pelanggaran undang-undang Persekutuan.

Katanya warga maritim juga dinasihatkan untuk melaporkan sebarang kejadian jenayah di laut ke Pusat Operasi Maritim Labuan di talian 087-428008 atau terus melalui talian kecemasan MERS 999. – Utusan Borneo


Azmin Ali Akan Dipanggil Kes Video Lucah

Menteri Hal Ehwal Ekonomi, Datuk Seri Mohamed Azmin Ali akan dipanggil dalam masa terdekat bagi memberi keterangan berhubung isu video lucah dengan seorang lelaki dikenali sebagai Haziq Aziz.

Ketua Polis Negara, Datuk Seri Abdul Hamid Bador berkata, polis akan memanggil semua pihak yang terbabit bagi memberi keterangan termasuk yang menuduh dan dituduh (Azmin) bagi membantu siasatan.

Menurutnya, buat masa ini pihaknya belum mempunyai petunjuk siapa benar dan siapa salah.

“Kita juga akan menyiasat mengikut prosedur operasi standard (SOP) sedia ada sama seperti kes jenayah lain sebaik kertas siasatan dibuka.

“Gambar dan video itu juga akan disiasat sama ada tulen atau tidak dan saya tidak akan terus membuat sebarang kesimpulan selagi siasatan masih berjalan,” katanya.

Beliau berkata demikian pada sidang media di Ibu Pejabat Polis Kontinjen (IPK) Perlis di Kangar hari ini.

Abdul Hamid berkata, beliau juga tidak memberi tekanan kepada pegawainya untuk menjalankan siasatan namun lagi cepat diambil tindakan lagi cepat ia terungkap.

“Kita juga akan menyiasat sama ada yang menuduh (Haziq) bercakap benar, dipaksa atau ada konspirasi atau tidak.

“Sebaik kertas siasatan lengkap kita akan menyerahkan kepada peguam negara untuk tindakan selanjutnya,” katanya.

Beliau berkata, Haziq yang ditahan semalam akan dibebaskan dengan jaminan polis hari ini malah pihaknya juga tidak pasti sama ada dia ingin melarikan diri atau tidak ketika itu.

“Walaupun dibebaskan, dia tetap boleh dipanggil semula jika pihak polis ingin mendapatkan keterangan lain bagi membantu siasatan.

“Dia bebas ke mana-mana namun dilarang ke luar negara selagi masih dalam siasatan,” katanya.

Terdahulu, Raja Perlis, Tuanku Syed Sirajuddin Putra Jamalullail turut berkenan mencemar duli merasmikan bangunan baharu IPK Perlis.

Turut mencemar duli, Raja Perempuan Perlis, Tuanku Tengku Fauziah Tengku Abdul Rashid; Raja Muda Perlis, Tuanku Syed Faizuddin Putra Jamalullail dan Raja Puan Muda Perlis, Tuanku Lailatul Shahreen Akashah Khalil. – Harian Metro


Bayi ditanam hidup-hidup sangka dirasuk

New Delhi: Seorang bayi berusia tiga minggu ditemui selamat biarpun selepas beberapa jam ditanam hidup-hidup dipercayai dilakukan ahli keluarga yang percaya kononnya bayi itu dirasuk.

Daily Mail melaporkan, kejadian di Uttar Pradesh, India itu disedari oleh penduduk kampung yang terdengar suara tangisan bayi malang terbabit pada petang Jumaat lalu selepas ditanam berhampiran sebuah kolam.

Salah seorang penduduk kemudiannya mencari arah suara tangisan itu sebelum menemui bayi terbabit dan mengeluarkannya dalam keadaan masih hidup.

Bayi itu segera dihantar ke hospital dan disahkan berada dalam keadaan stabil.

Polis yang menyiasat kejadian itu mendapati ibu bapa bayi terbabit yang berusia 30 tahun dan 28 tahun menanam bayi mereka dengan bantuan dua lagi ahli keluarga disebabkan percaya dengan dakwaan bomoh bahawa anak mereka dirasuk.

Polis berkata, mereka menahan empat daripada mereka termasuk bomoh terbabit namun ibunya berjaya melarikan diri.

“Mangsa ditanam hidup-hidup oleh ibu saudaranya sendiri kerana disuruh oleh kedua ibu bapa bayi terbabit,” kata jurucakap polis, Subhash Chandra Shakya. – Agensi


TERKINI: Permohonan Pengeluaran KWSP i-Citra Diawalkan, Boleh Mohon Mulai Esok 12 Julai

KUALA LUMPUR: Ahli Kumpulan Wang Simpanan Pekerja (KWSP) yang berumur di bawah 55 tahun boleh membuat permohonan pengeluaran i-Citra bermula 12 Julai 2021.

Pemohon dinasihatkan memastikan nombor telefon bimbit adalah sama seperti dalam rekod KWSP bagi urusan penerimaan ‘One-Time Password’ (OTP) selain mempunyai akaun bank yang masih aktif untuk bayaran pengeluaran berkenaan.

Pembayaran pertama i-Citra dijangka akan dikreditkan ke dalam akaun bank ahli bermula dari Ogos 2021.

Pengeluaran i-Citra ini diperkenalkan selaras dengan pengumuman Pakej Perlindungan Rakyat dan Pemulihan Ekonomi (PEMULIH) oleh Perdana Menteri, Tan Sri Muhyiddin Yassin pada 28 Jun lalu sebagai inisiatif jangka masa pendek bagi membantu ahli yang terkesan dengan pandemik COVID-19, serta mengimbangi keperluan hari ini dan masa depan ahli.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Kantoi’ Guna Passport Palsu, Ronaldinho Ditangkap Pihak Berkuasa Paraguay

Siapa tidak kenal dengan legenda bola sepak dunia, Ronaldinho yang pernah beraksi bersama Barcelona dan Brazil ketika di zaman bermainnya.

Walaupun hanya dengan sekilas pandang, kita akan dapat mengecam wajah Ronaldinho yang terkenal dengan rambut afro dan senyuman manisnya itu.

Namun, bagaikan tidak menyedari dia sebenarnya dikenali hampir setiap orang di dunia, Ronaldinho baru-baru ini dilaporkan menggunakan passport palsu yang mengatakan dia adalah warganegara Paraguay.

Ronaldinho and his brother have been arrested for entering Paraguay with fake passports.His fake passport shows his correct name, birthplace, and birthdate, but it falsely suggests that he’s a naturalized Paragauay citizen. 🇵🇾😳 pic.twitter.com/x4qBTijJMQ

Ronaldinho really tried to dupe Paraguayan customs officials into thinking he’s Paraguayan as if they didn’t already know who he was. 🐐 pic.twitter.com/20B7xRcYMt

Sedangkan hampir setiap orang di dunia ini tahu bahawa dia adalah Ronaldinho dan pernah mewakili pasukan kebangsaan Brazil di Piala Dunia sebelum ini.

Perbuatannya itu tertangkap selepas dia dikatakan menggunakan pasport palsu itu memasuki Paraguay dimana dia bersama abangnya diserbu ketika sedang bercuti Yacht and Paraguayan Club Hotel Resort di bandar Lambare.

Mereka berdua dikatakan berada di Paraguay atas jemputan pemilik salah sebuah casino di sana di samping bagi menghadiri acara kebajikan yang dijadualkan berlangsung di Paraguay.

Kedua-dua mereka bagaimanapun tidak dibawa ke pusat tahanan oleh pihak berkuasa namun diletakkan di bawah pengawasan di resort tersebut.

Menurut laporan SportBible, Ronaldinho menggunakan passport palsu kerana dia kini sedang digantung daripada menggunakan pasport Brazil selepas terdapat denda yang tidak diselesaikan di tanah airnya.

Pemain bola sepak sering saja terkait dengan kes-kes sensasi seperti Diego Maradonna yang sebelum ini didakwa ‘layan’ dadah sewaktu sedang menguruskan pasukannya – TheVocket


Polis Sabah Tembak Mati Dua Anggota Abu Sayyaf

KOTA KINABALU: Pasukan keselamatan menembak mati dua lelaki disyaki ahli kumpulan pengganas Abu Abu Sayyaf (ASG) dalam kejadian di Pulau Timbang, Sandakan, awal pagi tadi.

Dalam kejadian 5 pagi itu, kedua-dua lelaki ditembak mati dalam insiden berbalas tembakan dengan pasukan keselamatan yang menjalankan operasi khas bagi mengesan kumpulan berkenaan.

Pasukan keselamatan turut merampas senjata api yang digunakan oleh kedua-dua suspek di lokasi kejadian.

Pesuruhjaya Polis Sabah, Datuk Hazani Ghazali ketika dihubungi mengesahkan mengenai kejadian itu dan akan mengadakan sidang media di Ibu Pejabat Polis Daerah (IPD) Sandakan, jam 11 pagi nanti.

Hasil daripada maklumat itu, pasukan keselamatan menjalankan operasi bagi mengesan beberapa lagi ahli kumpulan Abu Sayyaf.

Pegawai dan anggota polis akhirnya berjaya mengesan dua ahli kumpulan Abu Sayyaf di Pulau Timbang, Sandakan dan berlaku berbalas tembakan hingga kedua-dua lelaki itu maut di lokasi kejadian.

Pegawai dan anggota keselamatan yang menjalankan operasi semuanya dalam keadaan selamat.

Sebelum ini, seramai lapan individu termasuk dua dalam senarai orang dikehendaki membabitkan kumpulan militan Abu Sayyaf ditahan dalam serbuan di kawasan paya bakau berhampiran Taman Sri Arjuna, Beaufort, 8 Mei lalu.

Susulan daripada itu, siasatan terus giat dijalankan polis sebelum lima lagi ahli kumpulan pengganas terbabit berjaya ditembak mati dalam insiden berbalas tembakan di lokasi sama, 17 Mei lalu. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ribuan Pelajar Bantah Undang-Undang Jenayah Baharu Indonesia

JAKARTA: Polis Indonesia melepaskan tembakan meriam air dan gas pemedih mata untuk meleraikan tunjuk perasaan, hari ini, ketika ribuan pelajar berhimpun di beberapa bandar di seluruh negara itu untuk membantah pelbagai isu termasuk satu undang-undang jenayah baharu.

Difahamkan rang undang-undang itu memperuntukkan hukuman terhadap kesalahan zina dan mengkaji semula undang-undang rasuah.

Jumaat lalu, Presiden Joko Widodo mengarahkan penangguhan undian parlimen terhadap undang-undang jenayah itu yang bakal menggantikan beberapa undang-undang era penjajahan Belanda sambil berkata, sidang baharu parlimen akan mempertimbangkan rang undang-undang terbabit, bulan depan.

Pindaan undang-undang itu turut membabitkan beberapa hukuman zina, menghina presiden, penjara empat tahun menyebabkan keguguran tanpa kecemasan perubatan atau rogol dan penjara untuk sihir.

Walaupun undian itu tidak dimasukkan dalam sesi parlimen, hari ini, ada beberapa pembuat dasar berkata, mereka akan cuba membuat draf baharu untuk membolehkan ia diundi, sebelum penggal semasa berakhir, hujung bulan ini.

Pelajar berkumpul di beberapa bandar di seluruh negara itu. Salah satu kain rentang penunjuk perasaan menyatakan “Kelengkang saya bukan milik kerajaan”.

Ribuan penunjuk perasaan berhimpun di laluan depan dan belakang bangunan parlimen Jakarta dengan menuntut mahu berjumpa dengan speaker parlimen, Bambang Soesatyo.

Soesatyo mengadakan sidang media dalam bangunan parlimen menggesa semua pihak bertenang, namun menolak persoalan sama ada undian akan ditangguhkan sehingga penggal baharu parlimen sambil mengulangi bahawa undian mungkin berlaku dalam penggal semasa.

Polis kemudian melepaskan tembakan meriam air dan gas pemedih mata untuk menyuraikan penunjuk perasaan. Di jalan utama Jakarta, ratusan penunjuk perasaan berarak ke parlimen, selepas berhimpun di depan istana presiden dan menghalang lalu lintas.

“Kami ke parlimen untuk menentang undang-undang anti rasuah baharu yang tidak mesra rakyat tetapi mesra pelaku rasuah. Kanun keseksaan baharu pun sama, ia tidak memihak kepada rakyat,” kata pelajar sebuah universiti Islam dan Jawa Barat, Fuad Wahyudin, 21.

Walaupun presiden sudah mengarahkan penangguhan kanun keseksaan itu, Wahyudin berkata, beliau mahu memastikan parlimen tidak meluluskan undang-undang itu melainkan mereka menukarkannya berdasarkan tuntutan penunjuk perasaan. – AFP


Ingkar PKP: Di Ranau Pergi Sabung Ayam, 9 Belia Main Takraw Ditahan Di Telupid

KOTA KINABALU: Polis Sabah telah melakukan 40 tangkapan di seluruh negeri ke atas individu-individu yang ingkar dengan arahan untuk duduk di rumah sepanjang Perintah Kawalan Pergerakan (PKP).

Pesuruhjaya Polis Sabah, Datuk Zaini Jass berkata, pelbagai alasan digunakan untuk kesemua suspek berkenaan keluar dari rumah termasuk satu kes apabia seorang warga emas ditahan di Ranau kerana melakukan aktiviti sabung ayam.

Katanya, semalam, sembilan belia turut ditahan di Kampung Melapi, Telupid kerana bermain sepak raga pada waktu petang sedangkan arahan sudah dikeluarkan melarang mereka keluar dari rumah.

“Itu kalau tidak silap saya main sepak raga bukan hari ini, semalam, itu pun saya terkejut di pedalaman, itulah sebab kita nak beritahu di mana-mana pun semua orang kena patuh jangan dia ingat dekat pedalaman tak perlu nak patuh.

“Macam ada satu kes di Ranau sabung ayam, sedangkan hari biasa pun orang curi-curi masa macam ini mereka berani buat,” katanya.

Zaini berkata, antara punca lain individu-individu tersebut ditangkap termasuk kerana degil walaupun telah diarahkan oleh pihak berkuasa untuk berpatah balik.

“Di Beaufort dia naik dua kereta kita tangkap, tanpa apa-apa tujuan kita suruh patah balik, tidak balik kita tangkap.

“Saya pun terkejut Beaufort pekan kecil tapi apa yang susah sangat untuk duduk di rumah, ini sebab perangai,” kataya.

Sementara itu katanya, secara keseluruhan tahap pematuhan rakyat Sabah kepada PKP mencapai tahap 95 peratus iaitu pencapaian yang sangat baik.

Menurut beliau, daerah Kota Belud mencatatkan peratusan tertinggi kepada pematuhan perintah tersebut berbanding negeri-negeri lain. – BorneoToday


Rentas Negeri, Daerah Masih Tidak Dibenarkan – KPN

KUALA LUMPUR : Perjalanan rentas negeri dan daerah masih dilarang bagi negeri yang berada di Fasa Satu dan Fasa Dua Pelan Pemulihan Negara (PPN) kecuali untuk tujuan yang dibenarkan termasuk bagi mendapatkan vaksinasi COVID-19.

Ketua Polis Negara Datuk Seri Acryl Sani Abdullah Sani berkata individu yang mahu merentas negeri dan daerah bagi tujuan vaksinasi perlu menunjukkan butiran janji temu di aplikasi MySejahtera, laman sesawang Jawatankuasa Khas Jaminan Akses Bekalan Vaksin COVID-19 dan mesej daripada khidmat pesanan ringkas.

“Hanya dua orang wakil isi rumah dibenarkan keluar untuk membeli barangan keperluan asas dalam lingkungan 10 kilometer radius daripada kediaman, manakala untuk mendapatkan rawatan perubatan dan vaksinasi hanya tiga orang termasuk pesakit dibenarkan bagi tujuan itu,” katanya dalam kenyataan hari ini.

Beliau berkata penganjuran aktiviti sosial yang menyebabkan kehadiran ramai orang dan menyukarkan penjarakan fizikal juga masih dilarang.

“Masyarakat diharap untuk terus mematuhi prosedur operasi standard (SOP) yang dikeluarkan Majlis Keselamatan Negara agar jangkitan COVID-19 dapat dilandaikan. Usaha dan kerjasama semua pihak amat diperlukan dalam menjayakan PPN,” katanya.

Acryl Sani berkata pihaknya kekal komited dan akan terus memantau pematuhan SOP demi keselamatan masyarakat dan mana-mana individu yang didapati melanggar peraturan dan SOP yang ditetapkan akan dikenakan tindakan di bawah Akta Pencegahan dan Pengawalan Penyakit Berjangkit 1988 (Akta 342). – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tahan Tiga Lelaki, Rampas 500 Gram Syabu Cuba Diseludup Ke Negara Jiran

TAWAU, 15 April 2019 – Polis menahan dua lelaki termasuk seorang warga tempatan dan merampas sebanyak 501.76 gram dadah disyaki jenis syabu dianggarkan bernilai RM 25,000 petang kemarin.

Pemangku Ketua Polis Daerah Tawau, Supritendan Nor Azizulkifli Bin Hj. Mansor berkata, bertindak hasil maklumat pengedaran dadah, sepasukan pegawai dan anggota dari Bahagian Siasatan Jenayah Narkotik IPD Tawau dibantu anggota Pasukan Gerakan Marin Tawau telah membuat serbuan dan tangkapan dua orang lelaki yang mencurigakan di kawasan jeti (C.I.Q) lama.

Dalam serbuan kira-kira jam 1.00 petang itu, semasa Polis mahu membuat tangkapan kedua-dua suspek cuba melarikan diri dan bertindak agresif sehingga berlaku pergelutan antara Polis dan suspek.

“Ketika tangkapan dibuat suspek kedua cuba membuang sebuah kotak bungkusan ke atas lantai jeti manakala suspek pertama cuba melarikan diri namun kedua-dua suspek berjaya diberkas pihak Polis,” katanya.

“Hasil pemeriksaan ke atas kotak berkenaan, Polis menjumpai 2 bungkusan plastik berwarna silver, setelah dibuka salah satu bungkusan tersebut mendapati di dalamnya terdapat 1 bungkusan yang dibungkus dengan pita pembalut berwarna coklat,

“Setelah pemeriksaan lanjut dilakukan, terdapat bungkusan plastik besar berisi ketulan hablur jernih disyaki dadah jenis syabu dengan anggaran berat 501.76 gram bernilai RM 25,000 disyaki cuba diseludup keluar ke Negara jiran,” katanya.

Supritendan Nor Azizulkifli mengulas, suspek ditahan reman selama 7 hari untuk siasatan dan tindakan lanjut dibawah Seksyen 39B Akta Dadah Berbahaya 1952.

Hasil ujian saringan air kencing mendapati salah seorang suspek warga tempatan positif dadah jenis Methamphetamine dan Amphetamine.

Sementara itu, katanya, dalam satu lagi serbuan berasingan yang dilakukan pada sabtu lalu, Polis turut menahan seorang lelaki warga tempatan menerusi serbuan yang dilakukan oleh sepasukan anggota polis dari Bahagian Siasatan Jenayah Narkotik IPD Tawau.

Jelasnya, bertindak di atas maklumat pengedaran dadah, suspek yang berusia 24 tahun itu telah ditahan di sebuah rumah tidak bernombor di Kampung Tanjung Batu Tengah, pada jam lebih kurang 12.50 tengahari.

Katanya, hasil pemeriksaan di dalam rumah suspek, Polis menjumpai 1 plastik lutsinar yang tersimpan dibawah katil dalam bilik suspek. Hasil pemeriksaan Polis menemui 78 paket plastik lutsinar berlainan saiz berisi bahan ketulan hablur jernih disyaki dadah jenis syabu dengan anggaran berat sebanyak 55.1 gram bernilai RM 5,500.

Semakan rekod lampau suspek pernah terlibat dengan dadah dibawah seksyen 12(2) Akta Dadah Berbahaya 1952, ujian saringan air kencing pula mendapati suspek negatif dadah. Sumber : Facebook Polis Daerah Tawau


PPM Rampas 4.3 Kilogram Syabu Di Tawau

TAWAU: Tiga pengedar syabu nekad terjun ke laut untuk meloloskan diri selepas menyedari pergerakan mereka dipantau pihak berkuasa dalam kejadian di Kampung Hidayat, di sini, malam tadi.

Dalam kejadian jam 8.42 malam itu, pasukan PPM yang mengesan dua bot dalam keadaan mencurigakan itu cuba menghampiri mereka.

Bagaimanapun, sebaik cuba dihampiri, ketiga-tiga lelaki terbabit terus terjun ke laut sebelum menghilangkan diri dari lokasi kejadian.

Pegawai Pemerintah Markas Operasi PPM Tawau Deputi Superintendan Mohd Nazari Ismail berkata, pemeriksaan awal mendapati terdapat sebuah beg ditinggalkan di dalam bot berkenaan.

Katanya, siasatan lanjut mendapati beg berkenaan mengandungi plastik lutsinar disyaki dadah jenis syabu dengan anggaran berat 4.3 kilogram.

“Bot berkenaan kemudiannya ditunda ke Markas Operasi Polis Marin Tawau untuk pemeriksaan dan siasatan lanjut.

“Jumlah keseluruhan rampasan termasuk kedua-dua bot bersama enjin 200hp dan 15hp serta dadah berkenaan dianggarkan bernilai RM426,725 berdasarkan harga pasaran semasa,” katanya dalam kenyataan media yang dikeluarkan, hari ini.

Mohd Nazari berkata, kes akan dirujuk ke Bahagian Siasatan Jenayah Narkotik, Ibu Pejabat Polis Daerah (IPD) Tawau.

Katanya, kes disiasat mengikut Seksyen 39B Akta Dadah Berbahaya 1952.

Sehubungan itu, Mohd Nazari berkata, PPM amat mengalu-alukan masyarakat supaya membantu menyalurkan maklumat berhubung sebarang aktiviti menyalahi undang-undang di kawasan mereka.

Katanya, maklumat boleh disalurkan menerusi aplikasi whatsApp Pasukan Polis Marin Wilayah Empat Sabah di talian 013-2831197 untuk tindakan segera. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UPKO Main Peranan Tarik Sokongan KDM Di Kimanis

TOKYO, JEPUN: Pertubuhan Kinabalu Progresif Bersatu (UPKO) akan bekerja keras menarik sokongan pengundi kaum Kadazan Dusun dan Murut (KDM) untuk menyokong Parti Warisan Sabah (Warisan) dalam Pilihan Raya Kecil (PRK) Parlimen Kimanis yang bakal diadakan.

Presidennya, Datuk Seri Wilfred Madius Tangau berkata, parti itu akan menggerakkan jentera agar setiap rakyat dapat didekati dan memberi sokongan kepada kerajaan.

Katanya, langkah itu perlu untuk memastikan setiap tuduhan atau dakwaan pembangkang dapat dijawab

“Ahli di kawasan Parlimen Kimanis ini memang setakat ini lebih 90 peratus dalam kalangan KDM, kepimpinan pun begitu juga.

“Kita akan berusaha sedaya upaya untuk menggerakkan jentera khususnya di kawasan pusat daerah mengundi (PDM) yang mempunyai pengundi KDM yang ramai,” katanya kepada Borneo Today di Tokyo, Jepun.

Semalam, Mahkamah Persekutuan mengekalkan penghakiman Mahkamah Pilihan Raya Kota Kinabalu membatalkan kemenangan Datuk Seri Anifah Aman di Parlimen Kimanis dalam Pilihanraya Umum ke-14 (PRU-14) lalu.

Anifah yang juga bekas Menteri Luar memenangi kerusi itu dengan majoriti 156 undi selepas mendapat 11,942 undi manakala lawannya, Datuk Karim Bujang daripada Warisan memperoleh 11,786 undi.

Bagaimanapun, pada 18 Jun tahun lalu, Karim mengemukakan petisyen ke mahkamah dengan menamakan Anifah sebagai responden pertama, manakala Pegawai Pilihan Raya Parlimen Kimanis dan SPR sebagai responden kedua dan ketiga.

Sementara itu, ketika ditanyakan mengenai sokongan UPKO terhadap Warisan, Madius berkata, pihaknya tetap komited dalam hal itu.

“Kita daripada UPKO ini bagi kita satu sokongan tambahan kepada parti Warisan nanti, kita juga akan turun padang untuk memberi penjelasan terhadap isu-isu yang dibangkitkan oleh pihak pembangkang,” katanya.


Peserta Himpunan Solidariti Bantah PSS Ditahan Bawa Parang

MEMBAKUT: Seorang perserta perhimpunan Solidariti Rakyat Sabah Bantah PSS ditahan kerana membawa parang.

Dilihat anggota keselamatan membawa saspek keluar dari perhimpunan sambil memegang parang dipercayai milik saspek.

Selepas beberapa minit saspek dibawa menaiki kereta polis untuk tindakan lanjut di balai polis.

Membawa parang dikhalayak ramai adalah satu kesalahan dibawah Akta Bahan Kakisan Letupan dan Senjata Berbahaya 1958.

Kesalahan ini membawa hukuman penjara sehingga 10 tahun dan boleh juga disebat.-SabahNewsToday


Lelaki Ditemui Mati Di Kebun

TUARAN: Seorang lelaki ditemui mati di sebuah kawasan kebun berhampiran Kampung Sungai Damit, di sini, hari ini.

Difahamkan, mayat berkenaan ditemui pemilik kebun berkenaan yang kemudiannya segera menghubungi pihak polis kira-kira jam 9 pagi tadi.

Ketua Polis Tuaran Deputi Superintendan Mohd Hamizi Halim yang mengesahkan penemuan mayat berkenaan ketika dihubungi berkata, mayat berusia 28 tahun itu ditemui berpakaian lengkap.

Katanya, polis turut ditemui bersama kad pengenalan, kad bank dan wang tunai di badan mangsa.

“Siasatan awal mendapati tiada sebarang kesan kecederaan dikesan pada tubuh mangsa.

“Mayat mangsa sudah dihantar ke Hospital Tuaran untuk proses bedah siasat bagi membantu siasatan,” katanya ketika dihubungi, hari ini.

Mohd Hamizi berkata, siasatan masih dijalankan bagi mengenalpasti punca kematian mangsa.

Katanya,setakat ini kes diklasifikasikan sebagai mati mengejut.

“Kita akan menjalankan siasatan lanjut berhubung punca kematian mangsa dan mendapatkan maklumat ahli keluarga mangsa,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gangguan Bekalan Elektrik Di Sabah Akibat Cuaca Tidak Menentu

KOTA KINABALU : Sabah Electricity Sdn Bhd (SESB) dengan bantuan kontraktor yang dilantik sedang giat melaksanakan kerja-kerja pemulihan bekalan elektrik yang terputus akibat cuaca tidak menentususulan angin kencang dan hujan lebat sejak dua hari lepas.

Pengurus Besar Kanan (Pengurusan Aset) SESB, Idris Mohd Noor, berkata angin kencang serta hujan lebat yang melanda pantai barat dan pedalaman Sabah sejak Jumaat lalu menyebabkan tiang elektrik, pokok tumbang, hakisan tanah serta banjir kilat di beberapa kawasan.

Beliau berkata antara kawasan yang dikenal pasti banyak mengalami gangguan bekalan elektrik  disebabkan kejadian ini adalah Kota Kinabalu, Papar, Keningau, Tenom, Kota Belud, Kudat dan Wilayah Persekutuan Labuan.

“Kejadian ini turut mengakibatkan banyak pepasangan SESB mengalami kerosakan teruk dan seterusnya mengakibatkan gangguan bekalan elektrik kepada pengguna.

“Anggota kerja teknikal SESB yang sedang bercuti menyambut perayaan Hari Raya Aidiladha turut diarahkan untuk membantu dan mempercepatkan proses pemulihan  bekalan elektrik di kawasan terlibat,” katanya menerusi kenyataan di sini, malam ini.

Idris berkata pasukan SESB siap sedia untuk bertugas berterusan dengan mengambil tindakan pembaikan atas semua aduan yang meningkat mendadak disebabkan cuaca tidak menentu dan keutamaan kerja pemulihan ini diberikan kepada tempat kritikal seperti hospital dan melibatkan keselamatan pengguna.

Justeru, katanya, SESB amat menghargai kesabaran dan kerjasama pengguna sepanjang tempoh pemulihan bekalan ini dan SESB terus bersedia 24 jam memantau  bekalan elektrik berikutan keadaan cuaca yang tidak menentu.

Jabatan Meteorologi Malaysia (MetMalaysia), dalam kenyataan hari ini, memaklumkan cuaca tekanan rendah di barat Filipina dijangka bergerak menuju ke timur Vietnam mulai hari ini hingga Rabu ini yang berpotensi membawa angin baratan yang kuat dan boleh menyebabkan kejadian garis badai.

Keadaan itu boleh mengakibatkan hujan lebat berserta ribut petir dan angin kencang di utara Sarawak (Bintulu, Miri dan Limbang), barat Sabah dan Labuan hingga  Selasa ini dan negeri utara Semenanjung mulai esok hingga Rabu ini.

Sementara itu, Penolong Pengarah Bahagian Operasi, Jabatan Bomba dan Penyelamat Malaysia (JBPM) Sabah, Misran Bisara, berkata kira-kira 40 kes kejadian pokok tumbang berlaku di negeri ini sejak malam tadi akibat angin kencang dan hujan lebat itu.

Beliau berkata laporan tertinggi diperoleh daripada daerah Kuala Penyu dengan 10 kes ini diikuti Penampang (8 kes), n lapan kes, Kota Kinabalu (5 kes ),Tuaran (4 kes)  dan dan selebihnya di daerah lain termasuk Sipitang, Kunak, Kudat, Kimanis, Papar dan Beaufort.

“Tiada kemalangan jiwa dilaporkan setakat ini,” Orang ramai dinasihatkan untuk mengambil langkah berjaga-jaga dan sentiasa mengambil langkah keselamatan,” katanya ketika dihubungi pemberita.

Sementara itu, Pusat Gerakan Operasi (PGO) JBPM Sabah,  dalam kenyataan, memberitahu seorang wanita berusia 51 tahun cedera di bahagian bahu akibat dihempap pokok ketika berkebun di Kampung Kalanggan, Penampang, petang tadi.

Pasukan bomba menerima laporan kejadian pada jam 3.12 petang dan mengalihkan pokok yang tumbang itu dengan bantuan orang kampung, sebelum mengeluarkan mangsa dan operasi tamat jam 5.59 petang tadi. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hantar Pelarian Di Sabah Ke Negara Ketiga – Madius

Timbalan Ketua Menteri Sabah Wilfred Madius Tangau menimbulkan cadangan untuk menghantar pelarian ke negara ketiga dan bukan mengeluarkan Pas Sementara Sabah kepada mereka.

Ini selepas gabungan kerajaan negeri, yang diwakili oleh Warisan tewas pada pilihan raya kecil Kimanis Sabtu lepas.

Pembangkang telah menggunakan PSS sebagai isu pada PRK itu. BN memenangi pilihan raya kecil dengan majoriti 2,029 undi.Iklan

Wilfred, yang mengetuai Upko, rakan sekutu Warisan dan PH berkata kerajaan Sabah perlu prihatin terhadap kehendak rakyat.

“Hasrat kerajaan untuk memperkenalkan PSS adalah mulia.

“Tetapi sentimen majoriti rakyat menentangnya, ini difahami memandangkan apa yang telah dialami dan dilalui Sabah selama lima dekad lalu.

“Hari ini, kita hidup dengan akibat daripada tindakan dan keputusan yang dibuat oleh para pemimpin terutamanya tokoh-tokoh yang tidak bertanggungjawab pada masa lalu.

“Sekarang kita melihat dan mendengar sentimen yang semakin meningkat dalam menentang cadangan kerajaan memperkenalkan PSS,” katanya dipetik oleh Sabah News Today.

Mengambil kira kurangnya keyakinan orang ramai, Wilfred mencadangkan supaya pelarian dihantar pulang.

“Jika negara asalnya enggan menerima mereka, maka kemungkinan lain seperti menghantar pelarian ke negara ketiga perlu dipertimbangkan dan diteliti,” katanya.

Sabah menyaksikan pertambahan jumlah pelarian dari Filipina pada tahun 1970 akibat konflik bersenjata wilayah selatannya di Minadanoa pada masa itu.

Kebanyakan keturunan mereka, yang lahir dan dibesarkan di Sabah, tidak mempunyai dokumen dan dianggap sebagai pendatang tanpa izin.

PSS bertujuan untuk menangani masalah pendatang tanpa izin di Sabah.

Walau bagaimanapun, rakyat Sabah bimbang jika ini akan menyediakan jalan untuk mereka mendapat kewarganegaraan dan mengubah demografi rakyat negeri itu.


Kredibiliti Warisan Tak Jejas Kerana Tak Sertai Undian Belah Bahagi, Kata Penganalisis

KOTA KINABALU: Penganalisis politik berkata, kredibiliti Warisan tidak terjejas walaupun ahli Parlimennya tidak hadir di Dewan Rakyat ketika undian belah bahagi diadakan untuk meluluskan peruntukan bagi 2 kementerian semalam.

Tony Paridi Bagang dari Univeristi Teknologi Mara percaya Warisan bertindak sedemikian selepas pertimbangan sewajarnya dengan mengutamakan kebajikan rakyat, khususnya di Sabah.

“Untuk menjadi pembangkang yang berkredibiliti, tidak semestinya membangkang semata-mata, tetapi harus bersikap konstruktif dan progresif dengan meletakkan kepentingan rakyat sebagai perkara utama.

“Apa yang dapat diterjemahkan dengan tindakan atau pendirian Warisan itu adalah ia tindakan ‘selamat’ untuk menyokong atau menolak,” katanya

Semalam, pembangkang gagal dalam undian belah bahagi untuk menolak peruntukan Belanjawan 2021 bagi Jabatan Perdana Menteri dan Kementerian Kewangan, selepas perbahasan di peringkat jawatankuasa.

Peruntukan untuk JPM diluluskan dengan 105 menyokong, 95 tidak setuju dan 20 ahli Parlimen tidak hadir, manakala 106 menyokong, 95 tidak setuju serta 19 orang tidak hadir ketika undian belah bahagi diadakan untuk peruntukan Kementerian Kewangan.

JPM diperuntukkan RM11.69 bilion, iaitu RM4.47 bilion bagi perbelanjaan mengurus dan RM7.2 bilion bagi perbelanjaan pembangunan, sementara Kementerian Kewangan mendapat peruntukan RM35.1 bilion, iaitu RM20.8 bilion bagi perbelanjaan mengurus dan RM14.1 bilion untuk perbelanjaan pembangunan.

Difahamkan, Ahli Parlimen Warisan yang tidak hadir semalam ialah Presidennya, Shafie Apdal (Semporna), Darell Leiking (Penampang), Rozman Isli (Labuan), Isnaraissah Munirah Fakharudy (Kota Belud), Azis Jamman (Sepanggar), Ma’mun Sulaiman (Kalabakan), Ahmad Hassan (Papar) dan Mohamaddin Ketapi (Lahad Datu).

Ia menyusul Belanjawan 2021 berjumlah RM322 bilion yang diluluskan di peringkat dasar dengan suara majoriti Khamis lalu kerana Ahli Parlimen pembangkang dan bebas gagal mendapatkan 15 ahli Parlimen untuk menyokong undi belah bahagi, termasuk daripada Warisan.

Sementara itu, Lee Kuok Tiung dari Universiti Malaysia Sabah berkata, kredibiliti Warisan dinilai rakyat berdasarkan apa yang mereka sokong dan dibantah.

“Sebagai pembangkang, ianya tidak bermaksud hanya membangkang semua yang diusulkan kerajaan, tetapi mereka harus memilih apa yang perlu dibangkang atau disokong.

“Dahulu, Ahli Parlimen kerajaan sekarang yang merupakan pembangkang sebelum ini juga menyokong usul pindaan bagi menurunkan had umur pengundi daripada 21 kepada 18 tahun.

“Namun, kita juga melihat mereka tidak mengundi untuk pindaan RUU (Rang Undang-undang) 1 (2) yang kononnya akan mengembalikan Sabah serta Sarawak sebagai rakan sama rata dengan Semenanjung,” katanya merujuk pindaan terhadap Perkara 1(2) Perlembagaan Persekutuan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiga Premis Jual Penutup Hidung & Mulut Dikompaun

KOTA KINABALU: Tiga premis menjual penutup hidung dan mulut di daerah ini dan Sandakan dikenakan kompaun berjumlah RM30,500 oleh Pejabat Kementerian Perdagangan Dalam Negeri dan Ehwal Pengguna (KPDNHEP) Sabah.

Ketua Pegawai Penguatkuasa KPDNHDP Sabah, Taha Julai berkata dua premis di daerah ini dikenakan kompaun masing-masing RM25,000 dan RM500 manakala di Sandakan dikenakan kompaun sebanyak RM5,000.

“Jumlah keseluruhan bagi ketiga-tiga kes ini, KPDNHEP Sabah mengenakan kompaun sebanyak RM30,500.

“Kompaun ini membabitkan kesalahan menjual penutup hidung dan muka melebihi harga kawalan dan gagal meletakkan tanda harga,” katanya dalam kenyataan media, hari ini.

Taha berkata,kes disiasat mengikut Kawalan Harga dan Antipencatutan 2011.

Katanya, semenjak 29 Januari hingga 6 Februari lalu, sebanyak 332 premis runcit dan borong diperiksa dan dua premis di Kota Kinabalu dan Sandakan membabitkan sitaan keseluruhan bernilai RM3,160.

“Hari ini juga satu pemeriksaan khas berkaitan penjualan penutup hidung dan mulut dijalankan oleh pegawai penguatkuasa KPDNHEP Kota Kinabalu di premis sekitar Kampung Air untuk memastikan premis berkenaan menjual barangan itu pada harga yang ditetapkan.

“Pemantauan akan diteruskan membabitkan premis di seluruh Sabah. Sekiranya pengguna menghadapi maaalah dari segi harga jualan penutup hidung dan mulut, diminta membuat aduan ke pejabat KPDNHEP negeri atau cawangan berdekatan,” katanya.


Tom Hanks Hantar Corona Kepada Corona

Melbourne: Aktor Hollywood, Tom Hanks menghantar surat dan mesin taip jenama Corona kepada seorang kanak-kanak Australia yang dibuli kerana namanya, Corona.

Rangkaian televisyen Australia, 7 News melaporkan, Corona De Vries, 8, dari Gold Coast, Queensland menghantar surat kepada aktor berkenaan selepas dia dan isterinya, Rita, diarahkan menjalani kuarantin selama dua minggu selepas disahkan positif Covid-19.

Budak lelaki itu menulis: “Saya membaca berita mengenai kamu dan isteri yang disahkan positif Covid-19. Adakah kamu okay?”.

Katanya, dia menyukai namanya – Corona namun, beberapa budak di sekolah memanggilnya ‘koronavirus’ menjadikannya sedih dan marah.

Hanks membalas surat berkenaan yang ditaip menggunakan mesin taip jenama Corona dan menyatakan bahawa surat itu membuatkan dia dan isteri berasa lebih hebat.

“Kamu satu-satunya manusia yang saya tahu memiliki nama Corona – ia bagai lingkaran sekeliling matahari, satu mahkota.

“Saya rasa mesin taip ini sesuai untuk kamu. Minta bantuan orang dewasa bagaimana untuk menggunakannya dan tulis semula kepada saya,” katanya dalam surat berkenaan.

Di akhir surat itu, Hanks turut menulis petikan skrip yang dilakonkan dalam filem animasi Toy Story, ‘you got a friend in me’. – Agensi


‘Kena Batu’ Kononnya Stres Kumpul Duit Untuk Kahwin

Ambil Syabu Kononnya Stres Kumpul Duit Kahwin

KOTA KINABALU: Tekanan mengumpul duit untuk majlis kahwin. Itu antara alasan diberikan seorang lelaki yang ditahan Agensi Anti Dadah Kebangsaan (AADK) selepas didapati positif dadah dalam Ops Cegah di rumahnya di Manggatal, di sini kelmarin.

Ketika lelaki berusia 24 tahun itu ditahan, ibunya cuba buat provokasi menghalang anggota AADK daripada menahan anaknya.

Namun ditenangkan oleh anggota AADK sebelum dia di bawa ke pejabat AADK Kota Kinabalu untuk tindakan lanjut.

Dia yang sudah bertunang mengaku kononnya punca dia menghisap syabu disebabkan tekanan mengumpul duit untuk majlis perkahwinan tahun depan.

Ketua operasi AADK Kota Kinabalu, Zakry Mat Zudin berkata dia yang bekerja sebagai juruteknik komputer antara tujuh lelaki yang ditahan dalam Ops Cegah bermula jam 10 malam dan berakhir 3 pagi.

“Dalam operasi itu, seramai tujuh lelaki ditahan kerana disyaki terbabit dalam penyalahgunaan dadah di beberapa lokasi di bandar raya ini dan Penampang.

“Semua suspek kemudian di bawa ke pejabat AADK Kota Kinabalu bagi tujuan saringan awal air kencing.

“Hasil ujian saringan air kencing mendapati lima lelaki positif dadah jenis syabu termasuk lelaki yang mengaku kononnya tertekan menyebabkan dia menghisap syabu untuk menghilangkan tekanan,” katanya ketika dihubungi, hari ini.

Zakry berkata semua suspek ditahan mengikut Seksyen 3(1) Akta Penagih Dadah (Rawatan dan Pemulihan) 1983.

“Orang awam yang mempunyai maklumat berhubung penyalahgunaan dadah boleh menyalurkan maklumat dengan menghubungi AADK atau tampil ke mana-mana pejabat AADK berhampiran.

“Operasi itu disertai seramai tujuh anggota AADK Kota Kinabalu dan AADK Negeri,” katanya.


Pelaksanaan PSS Atasi Pengeluaran Dokumen Palsu

MEMBAKUT: Kementerian Dalam Negeri menegaskan semua Kad Pendaftaran Orang Asing Khas (IMM13), Kad Burung-Burung dan Sijil Banci yang dipalsukan selama ini akan dapat dikesan selepas pelaksanaan Pas Sementara Sabah (PSS) yang dijangka bermula 1 Jun 2020.

Timbalan Menteri Dalam Negeri, Datuk Mohd. Azis Jamman berkata, pemeriksaan ketat akan dilakukan semasa kad tersebut dikeluarkan, justeru mana-mana pemohon yang didapati memegang dokumen palsu akan ditangkap serta-merta.

Katanya, selepas tempoh penukaran PSS ditutup pula, semua IMM13, Kad Burung-Burung dan Sijil Banci yang masih digunakan dianggap haram dan mana-mana pemegangnya akan turut ditangkap, dipenjara dan diusir balik ke negara asal mereka.

“Saya ingin jelaskan di sini bayangkan saya buat senario apabila ini bermula 1 Jun 2020 bila dibuka kaunter orang-orang ini akan datang ke kaunter, saya pemegang IMM13 saya ingin tukar IMM13 kepada PSS pada masa itu ketiga-tiga agensi duduk di sana katakanlah si Ali datang pada masa itu kalau dia pegang IMM13 maka pada masa itu kita minta Imigresen periksa kalau di dalam data Imigresen itu menunjukkan data orang itu ada dan pada masa itu kita tukarlah, maknanya dia adalah pemegang asli.

“Kalau contoh si Ali ini datang ke kaunter, dia mahu tukar Kad Burung-Burung ke PSS kita akan serahkan Kad Burung-Burung itu kepada Jabatan Hal ehwal Sabah untuk periksa rekod mereka kalau rekod mereka tidak menunjukkan bahawa orang ini berdaftar, maka apa kita buat dengan orang ini, kita masukkan dalam kandang bahawa kamu la orang yang kita buru.

“Inilah mekanisme yang kita lakukan untuk memastikan agar pemegang-pemegang palsu ini dapat kita tangkap mereka, mungkin ada pemegang palsu ini yang mungkin tidak akan datang ke kaunter mungkin mereka tahu itu palsu, kita membuat operasi besar-besaran selepas tutup penukaran PSS ini Imigresen akan membuat operasi dan kalau ada kita tangkap bila tangkap minta dokumen dia bagi kita IMM13 apa kita akan buat pada masa itu sudah tentu kita akan tangkap masuk kandang, tidak payah periksa masuk kandang, dia tunjuk Sijil Banci tidak payah periksa kita tangkap kenapa kamu tidak tukar dulu bererti kamulah orang-orang yang kita buru, pemegang-pemegang dokumen palsu yang kita cari,” katanya dalam sidang akhbar hari ini.

Mohd. Azis berkata, hanya 136,055 kad PSS dijangka dikeluarkan berdasarkan kepada jumlah pemegang ketiga-tiga dokumen berkenaan yang ada di negeri ini sekarang.

Katanya, tiada apa-apa penambahan pengeluaran PSS kerana jumlah yang ditetapkan itu adalah berdasarkan kepada bilangan ketiga-tiga dokumen tersebut yang telah dikeluarkan oleh kerajaan Barisan Nasional (BN) dan Parti Bersatu Sabah (PBS) sebelum ini.

Sementara itu, mengulas tentang tindakan pemimpin-pemimpin UMNO dan BN yang memainkan isu PSS sepanjang kempen Pilihan Raya Kecil (PRK) Parlimen Kimanis, Mohd. Azis berkata, mereka bersikap munafik kerana tidak mengaku bahawa PSS telah terlebih dahulu dicadangkan sewaktu mereka memerintah.

“Kalaulah PSS ini dapat menyelesaikan isu pendatang asing tanpa izin (PATI) di Sabah pujian harus diberikan kepada UMNO dan BN kerana mereka yang telah memulakan inisiatif ini dan kalau ini berjaya mereka harus dipuji, ikhlas kerana niat dan nawaitu kita sama.

“Tapi saya sedih sebagaimana saya sebut bila UMNO dan BN politikkan isu ini itu yang saya sebut tadi bila mana saya sebutkan UMNO dan BN parti yang munafik kerana mereka yang mencadangkan hari ini mereka serang kita dengan apa yang mereka cadangkan jadi saya rasa agak kecewalah,” katanya.


Ambil Tindakan Segera Terhadap Syarikat Konsesi Di CIQ Tawau

KOTA KINABALU: Kerajaan digesa mengambil tindakan segera terhadap syarikat konsesi yang didakwa ‘berkuasa’ di Kompleks Kastam, Imigresen dan Kuarantin (CIQ) Tawau dengan bertindak mengenakan bayaran melampau terhadap setiap individu yang menggunakan kemudahan itu.

Ahli Parlimen Kalabakan, Ma’mun Sulaiman berkata, pelbagai aduan telah diterima daripada pelancong, nelayan dan semua pihak yang pernah menggunakan CIQ itu mengatakan bayaran tidak munasabah dikenakan oleh Fokusjadi Sdn. Bhd., syarikat yang menguruskannya.

“Bukan sahaja pelancong dikenakan bayaran RM30 ketika masuk dan keluar dari CIQ malah semua kru kapal nelayan Indonesia yang datang ke CIQ untuk mengimport ikan turut dikenakan bayaran RM30.

“Sebagai contoh mereka sampai ke CIQ kemudian cop pasport masuk untuk menghantar ikan sudah kena bayar RM15 kemudian masa keluar kena bayar lagi RM15, setiap hari ada 42 kapal nelayan dengan lima kru setiap satu, syarikat itu memang ambil untung,” katanya ketika dihubungi Borneo Today hari ini.

Ma’mun berkata, tidak cukup dengan itu, setiap kapal nelayan yang lewat sampai untuk menghantar ikan difahamkan turut didenda RM1,500 setiap satu.

Tegas beliau, para pelancong dari Indonesia atau sesiapa sahaja yang melalui CIQ berkenaan tidak akan terlepas daripada membayar caj tersebut yang dikenakan sendiri syarikat berkenaan.

“Setiap kali ada orang dan pelancong sampai atau keluar barang mereka akan diasingkan kemudian disuruh beratur berjam-jam sebelum selesai urusan manakala barangan mereka dikenakan caj RM1.30 sekilogram.

“Tindakan syarikat ini perlu dihentikan serta-merta kerana menjejaskan industri perikanan dan pelancongan Tawau,” tegas beliau.

Sementara itu, bekas ADUN  Sri Tanjong, Chan Foong Hin berkata, aduan rasmi telah diterima beliau mengenai ketidakpuasan hati pengunjung dari Nunukan, Indonesia yang selalu datang ke Tawau kerana terpaksa membayar caj yang tinggi.

Katanya, operasi di CIQ itu sepatutnya memberi impak positif kepada perdagangan Sabah dengan negara-negara ASEAN terutama Indonesia, justeru pihak-pihak yang mengambil kesempatan perlu diambil tindakan.

“Baru-baru ini ada protes daripada pengusaha feri dari Nunukan dan Tarakan yang menghentikan operasi mereka menyebabkan 700 penumpang terkandas, ini membuktikan isu tersebut telah memburukkan ekonomi kedua-dua negara.

“Jabatan Dermaga dan Pelabuhan Sabah perlu memperbetulkan keadaan ini,” katanya.

Syarikat konsesi itu, Fokusjadi Sdn. Bhd. telah diberikan tanggungjawab mengawal operasi di CIQ Tawau selama 23 tahun sejak Disember lalu.

Infrastruktur tersebut yang boleh menampung 1,000 penumpang feri sehari sepatutnya memberi keselesaan kepada pengguna bukannya menyusahkan mereka.

Terdapat dua pergerakan feri untuk laluan pergi balik Tawau ke Nunukan dan lima pergerakan bagi laluan pergi balik Tawau ke Tarakan.


Tiada Kesudahan Bagi Kemelut Gaji Pekerja Kolej Sabah

KOTA KINABALU: Kongres Kesatuan Sekerja Malaysia Sabah (MTUC) menggesa kerajaan negeri campur tangan dalam pertikaian mengenai gaji antara sebuah kolej universiti miliknya dengan sekumpulan pekerja.

Kolej Universiti Yayasan Sabah (UCSF) akan ke Mahkamah Tinggi untuk mencabar keputusan mahkamah buruh pada 22 Julai yang memihak kepada 35 pekerjanya.

Pekerja terbabit menyaman UCSF kerana memotong separuh gaji mereka. Mahkamah memutuskan bahawa UCSF mesti membayar sejumlah RM94,709.35 yang mewakili gaji terkumpul yang dipotong antara Oktober dan Disember tahun lepas.

Setiausaha MTUC Sabah Catherine Jikunan, yang mewakili kumpulan itu dalam perbicaraan berkata, beliau kecewa dengan keputusan UCSF untuk memanjangkan penderitaan pekerja dengan merujuk mahkamah lebih tinggi.

Katanya, kebanyakan pekerja adalah dalam golongan B40 dan “ada yang hanya memperoleh gaji minimum RM1,200 sebulan”.

“Mereka tidak akan mempunyai dana untuk mendapatkan khidmat guaman,” tambahnya.

“Saya memohon kerajaan negeri campur tangan dalam hal ini dan mengarahkan UCSF membayar jumlah yang ditetapkan oleh mahkamah buruh,” katanya kepada FMT.

Beliau turut menggesa UCSF agar mempertimbangkan kembali keputusannya dan menyelesaikan hal itu seperti diperintahkan oleh mahkamah.

Terdahulu, seorang jurucakap bagi semua 146 pekerja UCSF yang terjejas oleh pemotongan gaji itu berkata, mereka hanya menerima separuh gaji dari September 2020 dan meminta kerajaan negeri campur tangan.

Jikunan berkata, ada maklumat bahawa kerajaan negeri telah menyalurkan sejumlah dana kepada UCSF melalui Yayasan Sabah dan wang tersebut dipercayai dimaksudkan untuk penyelesaian gaji yang belum dibayar.

Bagaimanapun tambahnya, para pekerja kemudian hanya menerima 75% daripada gaji April 2021 mereka, manakala gaji yang harus dibayar dari Oktober hingga Mac tahun ini belum diperoleh. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Harga Runcit Minyak Turun Lagi, Ron95 Jatuh RM1.82 Seliter Bermula 14 Mac 2020

Kementerian Kewangan Malaysia hari ini menerusi kenytaan media mengumumkan harga runcit bagi produk petroleum bagi tempoh 14 Mac 2020 sehingga 20 Mac 2020.

Berdasarkan penetapan harga runcit produk petroleum secara mingguan menggunakan formula Automatic Pricing Mechanism (APM), harga runcit produk petroleum bagi tempoh 14 Mac 2020 sehingga 20 Mac 2020 adalah ditetapkan seperti berikut:

Ketidaktentuan harga minyak mentah dunia pada masa ini dipengaruhi oleh ketidaksefahaman pengeluaran antara negara-negara pengeluar minyak utama dunia serta wabak Covid-19 yang memberi kesan kepada ekonomi global.

Sebagai langkah untuk menstabilkan turun naik harga minyak kepada pengguna dan pada masa yang sama untuk mengimbangi ketidaktentuan hasil minyak kepada Kerajaan, harga runcit bagi kedua-dua produk petrol RON95 dan diesel diturunkan masing-masing kepada paras RM1.82 seliter dan RM1.87 seliter.

Di samping itu, Kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara terutama dalam menangani peningkatan kos sara hidup kesan daripada kenaikan harga.


BSH: Opersari BSN Dilanjutkan Pada Hari Sabtu Dan Ahad

KUALA LUMPUR: Semua cawangan Bank Simpanan Nasional (BSN) seluruh negara dibuka pada Sabtu dan Ahad ini bagi membolehkan penerima Bantuan Sara Hidup (BSH) melakukan transaksi.

BSN dalam satu kenyataan hari ini berkata, cawangannya juga akan beroperasi esok bagi negeri Johor, Terengganu dan Kelantan.

“Bagi Johor, Terengganu dan Kelantan, semua cawangan BSN akan beroperasi bermula jam 9 pagi hingga 12 tengah hari, manakala negeri lain pula bermula jam 9 pagi hingga 1 tengah hari,” katanya.

Orang ramai boleh menghubungi Pusat Hubungan Pelanggan BSN di talian 1300881900 untuk keterangan lanjut. – Berita Harian


Kerajaan Alu-Alukan Inisiatif Swasta Dan NGO Promosi Pelancongan Sabah

KOTA KINABALU: Kerajaan negeri sentiasa mengalu-alukan usaha syarikat mahupun badan bukan kerajaan (NGO) untuk menganjurkan program berasaskan eko pelancongan.

Timbalan Ketua Menteri merangkap Menteri Pelancongan Kebudayaan dan Alam Sekitar Datuk Christina Liew berkata program eko pelancongan membawa impak yang besar kepada industri pelancongan negeri kerana Sabah menjadi tumpuan pelancong dari serata dunia.

“Seperti yang dimaklumkan, Citizen akan menganjurkan program eko-pelancongan di Lapangan Terbang Antarabangsa Kota Kinabalu (KKIA).

“Sebanyak lima utas jam tangan akan diberikan kepada pelancong bertuah yang tiba di KKIA terutamanya kepada pelancong antarabangsa dari sasaran pasaran mereka seperti China, Korea Selatan, Eropah dan Jepun,” katanya.

Beliau berkata demikian pada sidang media Citizen Eco-Tour 2018 di sini pada Khamis.

Sementara itu, pada program berkenaan Citizen menyampaikan sumbangan sejumlah RM3,000 kepada Festival Filem Borneo Eco (BEFF) atas usaha yang sama dalam mewujudkan kesedaran berkenaan penjagaan alam sekitar terhadap masyarakat. -SabahNewsToday


Ahli Parlimen Menghadap Agong?

KUALA LUMPUR: Beberapa Ahli Parlimen dijangka menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara di sini, pagi ini.

Kunjungan dipercayai bertujuan menyatakan sokongan kepada mana-mana pihak bagi membentuk kerajaan baharu, susulan peletakan jawatan Perdana Menteri, Tun Dr Mahathir Mohamad, semalam.

Difahamkan, kunjungan menghadap akan dimulakan kumpulan pertama merangkumi beberapa wakil rakyat Parti Amanah Negara (AMANAH) dan Ahli Parlimen dari Semenanjung yang dijangka tiba jam 11 pagi ini.

Kumpulan kedua membabitkan Ahli Parlimen dari Sabah dan Sarawak dijangka tiba jam 2 petang ini.

Baginda dikatakan akan bertemu mereka seorang demi seorang untuk mengetahui pakatan yang disokong.

Proses sama akan dilakukan esok dan lusa sehingga Yang di-Pertuan Agong berpuas hati ada parti yang mempunyai majoriti untuk membentuk kerajaan.

Difahamkan, proses mendapatkan pendirian setiap Ahli Parlimen akan bermula dengan wakil daripada PAS, diikuti UMNO.

Pendekatan sama pernah digunakan untuk mengatasi kemelut politik di Perak pada 2009 apabila kerajaan Pakatan Rakyat (ketika itu) hanya bertahan sembilan bulan selepas dua Ahli Dewan Undangan Negeri (ADUN) PKR dan seorang ADUN DAP mengisytiharkan keluar parti dan menyokong Barisan Nasional (BN).

Semalam, Yang di-Pertuan Agong membatalkan pelantikan semua menteri atas nasihat Perdana Menteri, selaras peruntukan Perkara 43(5) Perlembagaan Persekutuan, seiring peletakan jawatan Dr Mahathir sebagai Perdana Menteri.

Sehubungan itu, tugas anggota pentadbiran merangkumi timbalan perdana menteri, menteri, timbalan menteri dan setiausaha politik turut terhenti pada tarikh sama.

Selain itu, Yang di-Pertuan Agong melantik Dr Mahathir sebagai Perdana Menteri interim mengikut Perkara 43 (2)(a) Perlembagaan Persekutuan.


Kereta Hangus Terbakar Selepas Bertembung Lori Di Jalan Papar

PAPAR: Dua pemandu terselamat selepas kenderaan yang dipandu bertembung sebelum terbakar dalam kejadian di kilometer 8, Jalan Baru Papar-Kota Kinabalu, hari ini.

Dalam kejadian jam 4.20 petang itu, kemalangan membabitkan sebuah lori tiga tan dan sebuah lagi Proton Saga.

Ketua Polis Daerah Papar Deputi Superintendan Batholomew Anak Umpit berkata, hasil siasatan mendapati, lori tiga tan yang dipandu lelaki berusia 37 tahun bergerak dari arah dari Lawas menuju ke Sepanggar.

Bagaimanapun katanya, sebaik tiba di lokasi kejadian, pemandu Proton Saga berusia 42 tahun yang bergerak dari arah bertentangan dikatakan tiba-tiba memasuki lorong bertentangan.

“Ketika lori yang membawa barang berkenaan sedang menuruni Bukit Melinsung, tiba-tiba kereta Proton Saga masuk kelaluan lori lalu bertembung.

“Akibat perlanggaran terbabit, bahagian depan kereta Proton Saga terbakar dan pemandu sempat menyelamatkan diri,” katanya dalam kenyataan media yang dikeluarkan, hari ini.

Batholomew berkata, api berjaya dipadamkan oleh pasukan Bomba Papar dan tiada kecederaan dilaporkan membabitkan kedua-dua pemandu.

Katanya, siasatan lanjut masih dijalankan mengikut Peraturan 10 LN166/59.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


4 Senator Angkat Sumpah Ahli Dewan Negara

KUALA LUMPUR: Empat Ahli Dewan Negara mengangkat sumpah jawatan di hadapan Yang Dipertua Dewan Negara Tan Sri Dr Rais Yatim, hari ini.

Mereka ialah Menteri Kanan Pendidikan Datuk Dr Radzi Jidin, Datuk John Ambrose, Datuk Teo Eng Tee @ Teo Kok Chee dan Datuk Bobbey Ah Fang Suan.

Ahli Dewan Negara lantikan semula penggal kedua oleh Yang di-Pertuan Agong ialah Radzi yang berkuat kuasa mulai 17 Julai lalu hingga 16 Julai 2024; John Ambrose (mulai 16 Januari lalu hingga 15 Januari 2024) dan Teo (hari ini hingga 18 Julai 2024).

Sementara Bobbey adalah lantikan kali pertama pilihan Dewan Undangan Negeri Sabah berkuat kuasa mulai 5 Januari lalu hingga 4 Januari 2024.

Keempat-empat mereka mengangkat sumpah sebagai senator pada majlis yang berlangsung di Dewan Negara, Blok Utama Parlimen di sini.

Rais ketika berucap mengalu-alukan pelantikan empat Ahli Dewan Negara itu mengingatkan mereka supaya melaksanakan segala amanah yang diberikan dengan cemerlang.

“Sumpah yang dilafazkan yang berhormat senator sekalian, harus dijunjung dan didaulatkan dengan segala upaya agar Perlembagaan Persekutuan dan sistem legistatif dapat berfungsi dengan baik.

“Renungkan hal-hal di persekitaran kita dan tanya diri kita bagaimana untuk menjadi senator, wakil rakyat, menteri dan timbalan menteri yang cemerlang untuk rakyat,” katanya.

Sementara itu, Rais berkata, peranan Kaukus Kesejahteraan Rakyat Dewan Negara yang ditubuhkan sebelum ini, akan ditambah baik fungsinya agar lebih formal dengan dijadikan ia sebagai Jawatankuasa Pilihan Khas Kesejahteraan Rakyat Dewan Negara.

Beliau berkata, jawatankuasa khas itu akan memastikan segala kemaslahatan rakyat dan isu yang melingkari negara dapat diselesaikan sebaik mungkin sekali gus menjadikan Dewan Negara sebagai institusi yang berwibawa.

“Pesan kepada kepada semua menteri dan timbalan menteri yang berkhidmat berkaitan dengan Dewan Negara agar semuanya bersama-sama menjayakan peranan kemasyarakatan dan kesejahteraan melalui jawatankuasa pilihan khas ini,” katanya.

Mesyuarat Khas Dewan Rakyat dijadual 26 hingga 29 Julai dan 2 Ogos manakala Mesyuarat Khas Dewan Negara berlangsung pada 3 hingga 5 Ogos. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 6,045 Kes Baharu Hari Ini, Sabah 228

PUTRAJAYA: Kementerian Kesihatan (KKM) mengesan sebanyak 6,045 kes baharu Covid-19 dalam tempoh 24 jam lalu.

Angka ini menjadikan jumlah keseluruhan jangkitan setakat ini sebanyak 778,652 kes.

Selangor mencatatkan jangkitan tertinggi dengan 2,262 kes, diikuti oleh Kuala Lumpur (616 kes), dan Negeri Sembilan (531 kes).


Lesen Android ditarik balik, Huawei sudah ada ‘Pelan B’

HUAWEI mengesahkan telah membangunkan sistem operasi sendiri yang boleh menggantikan Google Android dan Microsoft Windows.

Ia dibangunkan sebagai alternatif atau ‘Pelan B’ sekiranya Huawei disekat sepenuhnya daripada menggunakan produk buatan Amerika, menurut satu laporan oleh akhbar Jerman, Die Welt, beberapa minggu lalu.

“Kami telah menyediakan sistem operasi kami sendiri. Sekiranya ada sekatan berlaku, kami akan bersedia,” kata Ketua Pegawai Eksekutif Huawei, Richard Yu.

Huawei kini menggunakan sistem operasi Android untuk peranti pintar, dan Windows untuk komputer riba serta tablet.

Pembangunan sistem pengendaliannya itu sudah bermula sejak tahun 2012, menurut laporan South China Morning Post.

Bagaimanapun tidak banyak laporan tentang sistem yang dibangunkan itu sehinggalah tercetusnya krisis antara Huawei dan Amerika Syarikat sejak kebelakangan ini.

“Sememangnya kami lebih suka bekerja dengan Google dan Microsoft, tetapi ini adalah untuk kebaikan sendiri jika berlaku yang tidak diingini,” tambah Yu.

Memetik laporan Reuters, Google hari ini mengumumkan penggantungan perkhidmatannya untuk syarikat dari China itu, sekali gus memaksanya memindahkan perkhidmatan perkakasan, perisian dan teknikal.

Telefon pintar Huawei yang akan dikeluarkan pada masa akan datang bakal hilang akses kepada perkhidmatan popular, termasuk Google Play Store, aplikasi Gmail dan YouTube.


40,000 hilang kediaman

JAKARTA: Jumlah mangsa tsunami yang kehilangan tempat tinggal meningkat kepada 40,000 orang manakala 7,000 lagi cedera.

Semalam, pihak berkuasa Indonesia juga menurunkan jumlah korban daripada 430 kepada 426 orang berikutan berlaku kekeliruan dalam pengiraan. Lebih 20 mangsa masih hilang selepas hampir seminggu bencana itu.

AFP melaporkan jurucakap agensi bencana kebangsaan Indonesia, Sutopo Purwo Nugroho berkata, 7,202 orang cedera, meningkat daripada 1,495 orang pada Khamis dengan 1,300 rumah di tepi pantai Pulau Jawa serta selatan Sumatera, musnah.

“Kami mencadangkan mereka yang tinggal berdekatan pantai dipindahkan.

“Namun ia pilihan yang sukar untuk mencari lokasi penempatan baru serta ramai yang enggan berpindah,” katanya.

Media Indonesia melaporkan, debu dan asap letusan gunung berapi Anak Krakatau melonjak sehingga 12 kilometer di udara semalam, menimbulkan kebimbangan ia akan sampai ke bandar raya utama Indonesia, termasuk Jakarta.

Kelmarin, pihak berkuasa menaikkan radius larangan daripada dua kilometer kepada lima kilometer dari gunung berapi itu.

Liputan 6 melaporkan, menurut Jabatan Meteorologi, Klimatologi, dan Geofisik (BMKG) Indonesia, wilayah dijangka terjejas hanya sekitar Serang hingga ke Cilegon di selatan Selat Sunda.

Menurut jurucakap jabatan itu, Lutfi Fitriano, ketika ini penduduk di Pandeglang, Serang dan Cilegon berterusan dihujani abu Anak Krakatau.

Pihak berkuasa juga menaikkan paras berjaga-jaga Anak Krakatau kepada tahap tiga iaitu bersiap sedia menghadapi kemungkinan.

Menurut BMKG melalui Twitter, ketinggian debu Gunung Anak Krakatau mencapai lebih 12 kilometer di permukaan laut dengan angin meniupnya ke arah barat daya.

Tsunami melanda Selat Sunda itu berlaku selepas sebahagian gunung Anak Krakatau runtuh ke dalam laut.

Gambar satelit oleh agensi angkasa Jepun menunjukkan dengan jelas dinding gunung berkenaan seluas kira-kira dua kilometer kini hilang. – Agensi


Berani sungguh!

MANILA: Seorang kanak-kanak perempuan nekad bergelut dengan penjenayah yang merompak bapa dan keluarganya di rumah.

Daily Mail melaporkan, kejadian berlaku ketika Brielle Minia Alba, 8, bermain berhampiran rumahnya di Cavite, Filipina sebelum empat lelaki yang menyamar sebagai penjual DVD datang.

Rakaman kamera litar tertutup (CCTV) menunjukkan penjenayah yang bertopeng dan bersenjatakan pistol itu merompak bapa Brielle, BJ Alba, 27, ketika dia keluar kereta sebaik pulang dari tempat kerja.

Tiga daripadanya mengacukan pistol kepada keluarga terbabit, manakala seorang lagi mengambil barangan berharga di dalam rumah.

Mereka kemudian melarikan diri dan terserempak dengan Brielle yang dengan berani melompat ke arah lelaki yang memegang pistol.

Kanak-kanak itu terus merampas beg lelaki berkenaan menyebabkannya terkoyak dan wang yang dicuri bertaburan, sebelum berusaha merampasnya semula. Akibatnya, Brielle disepak hingga patah hidung, luka dan lebam.

Kanak-kanak itu bagaimanapun tidak takut, malah berazam mahu menangkap perompak berkenana.

“Saya tidak takut. Mereka pengecut. Kalau mereka datang lagi, pasti saya tangkap.

“Saya begitu marah mereka mencuri wang bapa saya. Wang itu milik keluarga saya. Keluarga saya bekerja keras untuknya,” katanya.

Sementara itu, ibu saudara Brielle, Bhing yang juga tinggal di rumah itu berkata, mereka sekeluarga terkejut dengan kejadian itu, namun tidak gentar.

“Mereka cuma mengambil wang dan kami tidak diapa-apakan. Ia cuma wang, kami masih boleh bekerja untuk mencarinya.

“Namun mereka akan menerima pembalasan nanti. Saya bangga dengan anak saudara saya, dia begitu berani,” katanya.

Sementara itu, jurucakap polis berkata, pihaknya meneliti rakaman CCTV untuk memastikan sama ada kumpulan sama pernah dilihat di kawasan itu sebelum ini.


Harimau bintang bunuh sami diburu

MUMBAI: Renjer hutan India melancarkan memburu harimau bintang yang membunuh seorang sami yang bermeditasi di bawah sebatang pokok di dalam hutan.

Sami berkenaan, Rahul Walke Bodhi, melakukan amalan itu di Rizab Harimau Tadoba Andhari di barat Maharashtra sejak bulan lalu, dan diserang ketika berdoa pada awal pagi Selasa lalu, kata pegawai hutan.

Dua lagi sami yang dalam perjalanan memberikan makanan kepada mangsa berkata, mereka menyaksikan serangan itu tetapi Walke sudah meninggal dunia ketika mereka sampai.

“Saya meminta orang ramai tidak pergi ke dalam hutan,” kata timbalan pengarah rizab berkenaan, Gajendra Narwane, kepada Perbadanan Penyiaran Britain berbahasa Marathi.

Renjer hutan memasang dua sangkar dan perangkap kamera untuk cuba menangkap haiwan liar itu.

Hutan berkenaan, terletak kira-kira 825 kilometer ke tenggara Mumbai, adalah kawasan simpan bagi harimau yang menyaksikan empat serangan maut lagi berlaku dalam masa beberapa minggu lalu, menurut media. – Reuters


Tergelincir Ketika Tolak Perahu, Lelaki Korban Pertama Banjir Di Sabah

BEAUFORT: Seorang lelaki berusia 21 tahun dipercayai tergelincir ketika menolak perahu dinaiki bapa dan kakak iparnya, ditemui lemas dalam kejadian di Kampung Mantao, di sini, hari ini.

Dalam kejadian kira-kira jam 10 pagi itu, mangsa dikatakan membantu mengemas barang di tempat jualan sarang burung milik abang kandungnya.

Bagaimanapun, ketika hendak pulang dari tempat berkenaan, mangsa dikatakan tergelincir ketika menolak perahu sebelum tenggelam dan gagal ditemui.

Ketua Polis Daerah Beaufort, Deputi Superintendan Yusoff Zaki Mat Yaacob ketika dihubungi mengesahkan kejadian berkenaan.

Katanya, mangsa dikenali sebagai Fairol Jisirun dan siasatan awal mendapati mangsa cuba menolak perahu yang dinaiki ahli keluarga selepas selesai membantu di premis abangnya.

“Bagaimanapun, selepas tergelincir, abang mangsa yang turut berada di lokasi kejadian cuba membantunya namun gagal kerana tidak tahu berenang.

“Pasukan Jabatan Bomba dan Penyelamat Malaysia (JBPM) kemudiannya dimaklumkan dan usaha pencarian segera dilakukan,” katanya ketika dihubungi, hari ini.

Yusoff Zaki berkata, mayat mangsa akhirnya berjaya ditemui tidak jauh dari lokasi terakhir mangsa tergelincir.

“Mayat mangsa sudah dihantar ke Hospital Beaufort untuk tindakan selanjutnya dan kes diklasifikasikan sebagai kematian mengejut (SDR).

“Mangsa adalah korban pertama insiden banjir di daerah Beaufort,” katanya. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Budak 8 Tahun Disambar Buaya Di Sungai Kinabatangan

KINABATANGAN: Seorang kanak-kanak lelaki disambar buaya dalam satu kejadian di Sungai Kinabatangan, dekat Kampung Mubibbah Hujung, di sini, pagi tadi.

Kejadian berlaku kira-kira jam 10 pagi, ketika Asmin Abdullah, 8, dikatakan mandi sambil menemani bapanya menurunkan perahu di sungai itu.

Pegawai Angkatan Pertahanan Awam Malaysia (APM) Kinabatangan, Kapten Ahmad Roslan Mohd Kamel, berkata ketika kejadian kanak-kanak itu dikatakan berada di belakang dan bapanya hanya terdengar kocakan air secara tiba-tiba.

“Apabila berpaling, bapa mangsa terkejut melihat anaknya disambar reptilia itu lalu hilang selepas disyaki ditarik ke dalam air.

“Bapa mangsa cuba menyelamatkan anaknya itu namun sukar dan sejam kemudian melihat kanak-kanak itu timbul dan berada di mulut buaya.

“Penduduk cuba mengambil dan mendekati reptilia itu namun buaya berkenaan membawa mangsa tenggelam semula ke dalam air,” katanya dalam kenyataan hari ini.

Ahmad Roslan berkata, pihaknya yang menerima maklumat menggerakkan operasi mencari dan menyelamat, namun sehingga jam 5.30 petang mangsa belum ditemui.

“SAR ditangguhkan kerana keadaan cuaca tidak mengizinkan dan akan disambung semula jam 8 pagi esok,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua minggu terperangkap

New Delhi: Penyelam tentera laut India semalam melancarkan operasi menyelamat 15 pelombong yang terperangkap lebih dua minggu di dalam sebuah lombong arang batu haram yang ditenggelami air di kawasan terpencil timur laut India lebih dua minggu lalu.

Pekerja lombong terbabit dilaporkan terperangkap di ‘lubang tikus’ yang sempit sejak 13 Disember lalu apabila air sungai berhampiran melimpah masuk ke dalam lombong sedalam 106 meter di negeri Meghalaya itu.

Setakat ini tiada tanda mangsa masih hidup meskipun anggota keluarga mangsa menaruh harapan bahawa mereka berkemungkinan menemui poket udara untuk terus hidup.

“Seramai 14 penyelam tentera laut tiba dan meninjau lombong itu. Mereka memasukinya sekarang (semalam),” kata jurucakap polis, Sylvester Nongtnge kepada AFP.

Pelombongan ‘lubang tikus’ ialah kaedah menggali di lereng bukit dan membentuk satu terowong kecil setinggi 1.5 meter menuju ke sumber arang.

Pada 2014, mahkamah mengharamkan kegiatan melombong arang di kawasan terbabit sejak tahun 2014 susulan aduan aktivis alam sekitar bahawa ia mengakibatkan pencemaran air menjadi semakin buruk.

Pada 2012, seramai 15 pelombong terbunuh selepas mereka terperangkap dalam lubang tikus yang dinaiki air di lombong di Meghalaya.

Kejadian terbaru itu mencetuskan kemarahan orang ramai berhubung usaha menyelamat yang perlahan.

Pada minggu lalu Pasukan Bantuan Bencana Kebangsaan India (NDRF) meminta kerajaan menghantar 10 pam untuk mengeluarkan air sebelum penyelam boleh masuk ke lombong itu.

“Kami tidak akan berputus asa hingga ke saat-saat akhir,” kata seorang pegawai kanan NDRF, SK Singh.

Pengguna media sosial juga membandingkan usaha menyelamat itu dengan kejadian 13 pemain bola sepak kelab remaja Thailand yang terperangkap di dalam gua selama 18 hari. – AFP


BERSATU Sabah Sambut Baik Muhyiddin Sebagai Perdana Menteri Ke-8

KOTA KINABALU: Badan Pimpinan Parti Pribumi Bersatu Malaysia (BERSATU) Sabah menyambut baik Presiden parti Tan Sri Muhyiddin Yassin atas pelantikannya sebagai Perdana Menteri yang baharu.

Ketuanya Datuk Hajiji Noor sekali gus mengucapkan tahniah kepada Perdana Menteri baharu. BERSATU Sabah lega akhirnya kemelut politik negara yang telah berlarutan sejak seminggu lalu selesai dengan pelantikan berkenaan.

“Kini adalah masa untuk menumpukan kepada pembangunan negara dan perpaduan rakyat berbilang kaum,” katanya dalam satu kenyataan di sini.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah semalam berkenan melantik Muhyiddin sebagai Perdana Menteri Ke-8.

Hajiji berharap Muhyiddin akan dapat membawa lebih banyak pembangunan di Sabah selain terus memberi perhatian terhadap hak Sabah seperti yang termaktub dalam Perjanjian Malaysia 1963 (MA63).

”Itulah harapan kami agar beliau (Muhyiddin) memberi keutamaan kepada pembangunan negeri dan rakyat Sabah yang masih jauh ketinggalan. Kami tahu beliau seorang pemimpin berpengalaman dan tahu akan keperluan Sabah,” katanya.


Sabah Benarkan Rentas Daerah Mulai Esok

KOTA KINABALU: Sabah akan membenarkan pergerakan diantara daerah bermula pada 17 Mei 2021 (Isnin) tetapi berdasarkan zon yang ditetapkan.

Menteri Kerajaan Tempatan dan Perumahan Datuk Masidi Manjun dalam satu kenyataan hari ini mengesahkan kelonggaran itu diberikan dengan daerah-daerah dibahagikan kepada enam zon.

Zon 1 terdiri daripada daerah Kota Kinabalu, Kota Belud, Ranau, Tuaran, Penampang, Putatan dan Papar.  Zon 2 ( Beaufort, Kuala Penyu dan Sipitang), Zon 3 (Kudat, Kota Marudu dan Pitas).

Zon 4 (Sandakan, Beluran, Kinabatangan dan Tongod), Zon 5 (Tawau, Semporna, Lahad Datu, Kunak dan Kalabakan) manakala, Zon 6 (Keningau, Tambunan dan Tenom).

Dengan keputusan itu, mereka yang tinggal dalam zon berkenaan adalah bebas  untuk merentasi daerah di dalam zon itu sahaja.

Bagaimanapun, orang ramai masih diwajibkan untuk mematuhi Prosedur Operasi Standard (SOP) yang ditetapkan seperti mana pengumuman Perdana Menteri ketika melaksanakan Perintah Kawalan Pergerakan (PKP) 3.0 sehingga 7 Jun depan.

Perjumpaan sosial seperti majlis keramaian, perkahwinan, pertunangan, seminar, mesyuarat serta banyak lagi masih dilarang. Bagaimanapun permit khas boleh dipohon dari pihak berkuasa untuk pertimbangan.

Sekolah dan institusi pengajian tinggi serta swasta tidak dibenarkan beroperasi dan kelas perlu dilaksanakan secara atas talian.

Zon 1: Kota Kinabalu, Kota Belud, Ranau, Tuaran, Penampang, Putatan dan Papar.

Zon 2: Beaufort, Kuala Penyu dan Sipitang.

Zon 3: Kudat, Kota Marudu dan Pitas.

Zon 4: Sandakan, Beluran, Telupid, Kinabatangan dan Tongod.

Zon 5: Tawau, Lahad Datu, Kunak, Semporna dan Kalabakan.

Zon 6: Keningau, Tambunan,Tenom dan Nabawan.

Mereka yang tinggal di kawasan mengikut zon yang telah ditetapkan boleh melakukan perjalanan rentas daerah.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Langgar 3 Kenderaan Polis, Dua Lelaki Ditahan

PENAMPANG: Dua lelaki nekad merempuh tiga kenderaan anggota narkotik Ibu Pejabat Polis Daerah (IPD) Penampang ketika cuba melarikan diri daripada ditahan dalam kejadian berhampiran sebuah kedai di Penampang Baru, di sini semalam.

Bagaimanapun kedua-dua suspek tempatan berusia 26 dan 38 tahun meloloskan diri gagal apabila ditahan pasukan polis dalam kejadian kira-kira jam 4 petang.

Ketua Polis Daerah Penampang, Deputi Superintendan Mohd Haris Ibrahim berkata, sepasukan polis Bahagian Siasatan Jenayah Narkotik IPD Penampang yang menjalankan Ops Tapis menghampiri sebuah kenderaan selepas dilihat dalam keadaan mencurigakan.

“Ketika dihampiri dan memperkenalkan diri sebagai anggota polis, suspek kemudiannya cuba meloloskan diri dengan memandu kenderaannya hingga melanggar tiga kenderaan lain yang digunakan anggota polis ketika operasi itu.

“Usaha suspek meloloskan diri bagaimanapun tidak berhasil selepas mereka ditahan dan pasukan serbuan tidak mengalami kecederaan,” katanya menerusi kenyataan media hari ini.

Mohd Haris berkata hasil pemeriksaan menemui satu peket plastik lutsinar berisi ketulan hablur jernih dipercayai dadah jenis syabu.

“Rampasan dadah syabu seberat 0.65 gram yang dianggarkan bernilai RM100. Kedua-dua suspek didapati positif dadah jenis syabu.

“Kedua-dua suspek direman untuk siasatan lanjut bagi mengetahui dari mana bekalan dadah itu diperoleh,” katanya.

Kes disiasat mengikut Seksyen 12(2) Akta Dadah Berbahaya (ADB) 1952 dan Seksyen 15(1)(a) akta sama.